text:
Miliyoni 5$ zigiye gufasha kuzamura imibereho y’abaturiye urugomero rwa Rusumo
Uretse kuba amashanyarizi bahawe abafasha mu buzima bwabo bwa buri munsi, abaturage baturiye urugomero rw’amashanyarazi rwa Rusumo bagiye gutangira kurubonamo izindi nyungu zitandukanye.
Ni inyungu zizaturuka ku bikorwa by’umuryango NELSAP-CU wita ku iterambere ry’abaturiye Uruzi rwa Nil n’ibiyaga birwisukamo, dore ko wamaze gusinyana n’u Rwanda amasezerano ya Miliyoni eshanu z’Amadorari.
Ayo mafaranga azakoreshwa mu mushinga ugamije kuzamura imibereho y’abaturiye urugomero rw’amashanyarazi rwa Rusumo mu turere twa Kirehe na Ngoma.
Igice kimwe cy’iyo nkunga kizafasha mu mishinga itatu y’Akarere ka Ngoma irimo koroza ingo ibihumbi cumi na bitanu zikennye, guteza imbere ubuhinzi bw’urutoki mu mirenge umunani ndetse no guteza imbere ibijyanye no kuhira imyaka ku buryo buciriritse, ku buso bwa hegitari 1500.
Umuyobozi w’Akarere ka Ngoma, Aphrodis Nambaje, yagize ati “Aka gace kacu ni ikigega cy’ibitoki cy’igihugu ariko ubwoko bw’insina duhinga ntibutuma tugera ku gipimo cyo hejuru cy’umusaruro ubutaka bwacu bwagombye gutanga.”
Muri Kirehe, uyu mushinga kandi uzafasha gusana umuhanda w’ibirometero 30,ufasha mu buhahirane hagati y’imirenge ya Kigarama na Musaza ndetse no gusana umuhanda Cyagasenyi-Gasarabwayi-Nganda.
Umuyobozi w’Akarere ka Kirehe, Muzungu Gerard, avuga ko uyu mushinga uzaha akazi abaturage bo muri ako gace bigatuma imibereho yabo irushaho kuba myiza.
Izi Miliyoni 5$ kandi zizavamo amafaranga y’ingurane z’imitungo y’abaturage bo muri utwo turere twa Ngoma na Kirehe yangijwe hubakwa urugomero rwa Rusumo rutanga MegaWatt 80 z’amashanyarazi kuva mu ntangiriro za Gashyantare 2017.
Ingo zibarirwa hagati ya mirongo inani n’ijana(80-100) zo mu Karere ka Ngoma ni zo zangirijwe imitungo mu gihe cyo kubaka urwo rugomero.
Igr Elicad Elly Nyabeeya, Umuhuzabikorwa w’Umuryango NELSAP muri aka karere, avuga ko uwo mushinga ushobora kuzihuta ugatwara igihe gito ugereranije n’icyari giteganijwe.
Agira ati “Twasinye amasezerano y’imyaka itatu ariko tuzarangiza ibikorwa mu mwaka umwe n’igice kuko hasanzwe hari indi mishinga dukorana irimo n’ikora ku rugomero rw’amashanyarazi rwa Rusumo.”
Nk’umushinga LADP uhuriweho n’ibihugu bitatu birimo u Rwanda,u Burundi na Tanzaniya bisangira inyungu zikomoka ku rugomero rw’amashanyarazi rwa Rusumo.
Dukurikire ukanda kuri Like
Ibitekerezo ( 1 )
Uyu munyamakuru ko adutuburiye ra ,amazina ni mayor wa kirehe naho amafoto ni mayor wa ngoma,mwabikosora


c: text/html

text:
Ibyiza byo gushyira igitsure kidakabije ku mwana
Kwiyubaha no kubaha abandi tubitozwa tukiri bato. Uzasanga hari ubwo umuntu mukuru aba atiyubaha cyangwa se ngo yubahe abandi abitewe n’uburyo yarezwemo. Uko kwiyuba ni kubaha abandi umuntu yakabitojwe n’igitsure ashyirwaho akiri muto.
Ubusanzwe umwana wese akenera igitsure kugira ngo atagira ibyo atsimbararaho bitari ukuri, kandi yige gutumwa no kumenya ko sosiyeti tubamo igira amategeko ayigenga, ko tutayibamo mu kajagari. Abenshi mu batarabonye igitsure, iyo bamaze gukura usanga bahangana n’aba-chefs mu kazi, ntibazi kwiyoroshya no kumvira amategeko. Usanga no muri sosiyeti bagirana ibibazo n’ikintu cyose cyitwa itegeko.
Iyo rero bigeze mu birebana n’umubano w’abashakanye, usanga umugenzo mwiza wo gukeburana no gukosorana udashoboka. Akenshi iyo umwe abwiye undi ibitagenda, ubibwiwe ahita atangira kwigirayo cyangwa akigizayo. Ubwiwe akageso agomba kugerageza gucikaho aho kubitekerezaho ahubwo akavuga nabi, akirakaza, akivumbura n’ibindi.
Ababyeyi rero bagomba gushyira igitsure ku bana babo kuko biba bizamufasha mu gihe azaba amaze kuba umuntu mukuru akamenya kwiyubaha mu bandi kandi akubaha n’abandi. Gusa na none igitsure si ukubuza umwana amahoro ngo ahorane ubwoba ahubwo, bigomba kujyana no kumwigisha gukora ibyiza mu rukundo.
Gracieuse Uwadata

robotstxt: allowed

filter: keep


text:
Mu murenge wa MANYAGIRO, akagari ka RUSEKERA umudugudu wa REBERO mu Karere ka Gicumbi ni ho hatangirijwe ku rwego rw’igihugu gahunda yo gutangiza ku mugaragaro icyiciro cya mbere cy’“ubukangurambaga bugamije ireme ry’uburezi (Education Quality Enhancement Awareness Campaign)”. Uyu muhango wabereye mu kigo cy’ishuri cya G.S KAGOROGORO none kuwa gatanu tariki ya 9 Gashyantare 2018 ukayoborwa na Nyakubahwa Minisitiri w’Intebe NGIRENTE Edouard witabiriwe kandi na Minisitiri w’Uburezi Dr. Eugene Mutimura, Minisitiri mu Biro bya Minisitiri w’Intebe Ushinzwe Imirimo y’Inama y’Abaminsitiri Madame Marie Solange Kayisire n’Umunyamabanga wa Leta Ushinzwe Iterambere ry’Ubukungu muri Minisiteri y’Ubutegetsi bw’Igihugu Harelimana Cyriaque, Guverineri w’Intara y’Amajyaruguru, Inzego z’umutekano Ingabo na Polisi.
Iri shuri riherereye ku birometero 19 uvuye ku biro by’Akarere rikaba rifite ibyumba by’amashuri 12 bishya byuzuye ndetse n’ubwiherero 12 aho byafunguwe ku mugaragaro na Nyakubahwa Minisitiri w’Intebe akanasura n’amatarasi y’indinganire yegereye iri shuri muri uyu murenge. Ibi byumba ndetse n’ubwiherero byatwaye amafaranga agera kuri Frw 264,000,000 muri yo REB ikaba yaratanze Frw 145,070,100 n’ibikoresho byakoreshejwe harimo amasima, amabati n’ibindi. Ibindi bikorwa bisigaye akaba ari uruhare rw’abaturage ndetse n’abafatanyabikorwa.
Akarere ka Gicumbi huzuye ibyumba by’amashuri 30 n’ubwiherero 36. Gafite ibigo by’amashuri abanza 104 muri byo 76 bikaba bifite mudasobwa (one laptop per child) naho mu bigo 68 by,amashuri yisumbuye, 65 bikaba ari byo bifite computer room. Kubigendanye n’imyigire n’imyigishirize mu karere hari abarimu 1,445 bo mumashuri abanza, 99% muri bo bafite imyamyabushobozi yo kwigisha muri iki cyiciro naho mu mashuri yisumbuye hari abarimu 1,154 harimo 79% babifitiye impamyabushobozi.
Mu ijambo rye Guverineri w’Intara y’Amajyaruguru bwana Gatabazi Jean Mari Vianney yavuze ko mu Ntara y’Amajyaruguru huzuye ibyumba 146 birimo 30 byo mu Karere ka Gicumbi ashimira Nyakubahwa Perezida wa Repubulika Paul Kagame kubera ko yongereye ibyumba by’amashuri ahantu hose kandi bikegera abaturage. Yashoje avuga ko ibigo by’amashuri byegereye amazi bigiye kugira pepiniyeri y’imbuto ndetse n’abana bakazitera iwabo mu rugo.
Mu ijambo ry’Umushyitsi Mukuru Nyakubahwa Minisitiri w’Intebe Edouard Ngirente, yavuze ko uburezi bufite ireme ari bwo buzageza u Rwanda ku iterambere rwifuza bityo kurigeraho akaba ari ugukuraho imbogamizi zose zirimo guha akazi no gukoresha abana imirimo yo mu rugo, mu cyayi n’ahandi. Ikindi yagarutseho ni isuku ku bana n’ahantu hose muri rusange kandi bakayitoza abana. Yashoje ashimira abaturage ko bubatse amashuri meza ababwira ko kubaka ari kimwe ndetse no gufata neza ibyubatswe ari ikindi abasaba kuzajya bayakurikirana ndetse bakongeramo ibibuzemo nk’ibigega bifata amazi n’ibindi.
MUTUMWA Vincent
Public Relations, Media and Communication Officer
Gicumbi District
Tel: + 250 788487894
E-mail: mutumwa.vincent@gicumbi.gov.rw


text:
Duhe ibitekerezo
Urashaka gutanga ibitekerezo?twandikire kuri iranzinone@yahoo.fr/iranzinejo@gmail.com
Murakoze
Murakoze
dimanche 2 janvier 2011
Kuki abakobwa bamwe bahitamo gukundana n'abagabo babaruta kure?
Nigeze kwandika inkuru ivuga ku mpamvu abasore bakundana n’abagore babaruta kure (kanda hano uyisome). Icyo gihe hari bamwe bashatse ko nanavuga impamvu hari bamwe mu bakobwa bakundana n’abagabo bakuze kubarusha, ndetse akenshi banaruta ba se bababyara. Nkora iyo nkuru ya mbere hari abasore benshi twari twaganiriye, akaba ari nayo mpamvu naganiriye n’inkumi zitari nke mbere yuko nandika ibi. Bambwiye byinshi bitandukanye, nkaba ngiye kubibanyuriramo muri make.
1. Abagabo bakuze baba bafite amafaranga n’umutungo bihagije
Abahanga mu mibanire n’imyitwarire y’abantu bavuga ko n'ubwo hari byinshi byahindutse mu buzima bw’abagore, cyane cyane kuva mu myaka ya za 1960, hari ibintu abagore b’iki gihe bahuriraho n’abo mu myaka nka miliyoni 5 ishize. Abagore b’icyo gihe n’abubu bose bashaka kubana n’umuntu wabasha kwitunga nabo akaba yabafasha bibaye ngombwa (n’ubwo ubu abagore bakora ari benshi kandi bakanahembwa neza, bakibeshaho). Ibi bishatse kuvuga ko umugabo ufite amafaranga cyangwa witunze abona amanota menshi imbere y’igitsina gore (kuva ku gakobwa k’imyaka 7 kugera ku mukecuru wa 77) kuko baba bamubona nk’umuntu wageze ku ntego (a winner) kandi uri serious. Ntibirirwa bibaza aho wayakuye, ushobora kuba ucuruza ibiyobyabwenge cyangwa uyiba ariko ukubonye atarakumenya akubona neza.
Abagabo bakuze rero akenshi baba bafite amafaranga kuko baba barabayeho igihe kinini, bakagira n’umwanya wo kuyashaka no kuyabona. Kuba afite amafaranga bishobora kumukururira inkumi (n’amahirwe n’ibyago bijyana nabyo) kurusha twe tukiri bato, kandi ni nako bigenda.
2. Batanga batitangiriye itama
Hari akantu gasekeje gakunda kubaho, ukabona umusore n’inkumi bagiye nko muri restaurant yiyubashye, umukobwa bakamuha menu itariho ibiciro, umusore we bakamuha iriho ibiciro. Uko umukobwa a-commanda (order), umusore akazajya amama akajisho kuri menu iriho ibiciro ngo arebe niba bihuye n’umufuka we… Ibyo ntibiba kuri sugar daddy.
Sugar daddy ntagorwa no kugura za kado zihenze nk’imikufi (jewelry), za chocolats, imyenda, ingendo z’ahantu nyaburanga n’ibindi byinshi bikundwa n’inkumi. Hari n'abagurira abo bakunzi babo amamodoka, mu gihe iyo uri umusore kubwira inkumi ngo itege moto urayishyura biba ari ukwirya ukimara (kwitera icyuma). Hari ba sugar daddies baha abakunzi babo amazu, bakababonera akazi gahemba neza n'ibindi.
3. Baba biyizera kandi bazi icyo bashaka
Mu gihe benshi mu basore bagaragara nk’abatiyizeye cyangwa batazi icyo bashaka imbere y’inkumi, abagabo bakuze bo baba bari confident kandi ntibarya iminwa ngo icyo batekereza kibaheremo (ntibanigwa n'ijambo kandi nawe baribwiye ntiwabaniga). Ni umuntu uba warahuye n’abagore benshi, ufite expérience ku buryo nta kimutungura. Niba ashaka ko musohokana ahita abikubwira, si nk’umusore utegereza yizeye ko wibwiriza. Ni umuntu uzi uburyo yagera ku cyo agamije nta kwinyuramo (maladresse/clumsiness), nta guta ibaba, nta no gukoresha ingufu.
Abagabo kandi ntibakangwa n'akaje kose, kandi barihangana kurusha twebwe abasore. Bajya inama, mbese ni abapapa pe!
4. Abasore benshi baba bafite imishinga itandukanye n’iy’abakobwa
Umukobwa uri munsi y’imyaka 18 aba akunda abasore beza, basa neza bakeye, b'abasitari, etc. Uko agenda akura niko agenda ashyiramo logique agasanga ataribyo bikenewe cyane mu buzima, bityo agatangira gushaka umuntu bazabana, kandi bakabana neza, nta nzara, akazabasha kumutunga we n’abana bazabyara. Ibi rero abasore benshi bari mu kigero cye baba batarabigeraho.
Ikindi nuko abakobwa bakura cyane kurusha twebwe abasore. Ndabizi neza ko umukobwa tunganya imyaka atekereza ibintu jye nzatangira gutekereza mu myaka itari mike iri imbere (gushinga urugo, kubyara, etc)! Uwo rero aba ashaka umuntu mukuru bumva ibintu kimwe, ariko nukwibeshya cyane kuko sugar daddy siwe muba muzabana, keretse wenda ari umugabo mukuru udafite umugore.
Niba uri umukobwa ukaba ukundana n’umuntu ukurusha imyaka 8 kuzamura, nta kibazo kirimo ni n’uburenganzira bwawe. Ariko niba uwo muntu afite umugore ni ikibazo gikomeye cyane.
- Ufite umugabo agatwarwa n’agakumi wabyitwaramo ute?
- Uramutse ufite umubyeyi (papa wawe) akaba afite umukobwa ungana nawe bakundana wabyifatamo ute?
- Ni iyihe mpamvu (nzima kandi ifatika) yatuma ukundana n’umugabo ukuruta kure, cyane cyane iyo afite umugore n’abana?
- Ese niba ufite sugar daddy, utekereza ingaruka mbi zishobora kukubaho (kwandura SIDA, guterwa inda n’umugabo usanzwe afite abandi bana, kugirana ibibazo n’umugore we, kutizerwa muri sosiyete n’ibindi)?
- Hari abakobwa muri iki gihugu (cyane cyane muri iyi Kigali) bafatwa nka ba kazarusenya kubera uburyo birirwa batwara abagabo b’abandi. Ese urifuza kuba umwe muri bo?
- Ko abagabo bazwiho guhararukwa vuba, ujya utekereza ko ashobora kwigendera agasanga akandi gakumi igihe icyo aricyo cyose?
- Ko abagabo birirwa mu dukumi aribo banafuhira abana babo b'abakobwa cyane, utekereza ko biterwa n'iki? Suko baba bazi ko ari bibi?
1. Abagabo bakuze baba bafite amafaranga n’umutungo bihagije
Abahanga mu mibanire n’imyitwarire y’abantu bavuga ko n'ubwo hari byinshi byahindutse mu buzima bw’abagore, cyane cyane kuva mu myaka ya za 1960, hari ibintu abagore b’iki gihe bahuriraho n’abo mu myaka nka miliyoni 5 ishize. Abagore b’icyo gihe n’abubu bose bashaka kubana n’umuntu wabasha kwitunga nabo akaba yabafasha bibaye ngombwa (n’ubwo ubu abagore bakora ari benshi kandi bakanahembwa neza, bakibeshaho). Ibi bishatse kuvuga ko umugabo ufite amafaranga cyangwa witunze abona amanota menshi imbere y’igitsina gore (kuva ku gakobwa k’imyaka 7 kugera ku mukecuru wa 77) kuko baba bamubona nk’umuntu wageze ku ntego (a winner) kandi uri serious. Ntibirirwa bibaza aho wayakuye, ushobora kuba ucuruza ibiyobyabwenge cyangwa uyiba ariko ukubonye atarakumenya akubona neza.
Abagabo bakuze rero akenshi baba bafite amafaranga kuko baba barabayeho igihe kinini, bakagira n’umwanya wo kuyashaka no kuyabona. Kuba afite amafaranga bishobora kumukururira inkumi (n’amahirwe n’ibyago bijyana nabyo) kurusha twe tukiri bato, kandi ni nako bigenda.
2. Batanga batitangiriye itama
Hari akantu gasekeje gakunda kubaho, ukabona umusore n’inkumi bagiye nko muri restaurant yiyubashye, umukobwa bakamuha menu itariho ibiciro, umusore we bakamuha iriho ibiciro. Uko umukobwa a-commanda (order), umusore akazajya amama akajisho kuri menu iriho ibiciro ngo arebe niba bihuye n’umufuka we… Ibyo ntibiba kuri sugar daddy.
Sugar daddy ntagorwa no kugura za kado zihenze nk’imikufi (jewelry), za chocolats, imyenda, ingendo z’ahantu nyaburanga n’ibindi byinshi bikundwa n’inkumi. Hari n'abagurira abo bakunzi babo amamodoka, mu gihe iyo uri umusore kubwira inkumi ngo itege moto urayishyura biba ari ukwirya ukimara (kwitera icyuma). Hari ba sugar daddies baha abakunzi babo amazu, bakababonera akazi gahemba neza n'ibindi.
3. Baba biyizera kandi bazi icyo bashaka
Mu gihe benshi mu basore bagaragara nk’abatiyizeye cyangwa batazi icyo bashaka imbere y’inkumi, abagabo bakuze bo baba bari confident kandi ntibarya iminwa ngo icyo batekereza kibaheremo (ntibanigwa n'ijambo kandi nawe baribwiye ntiwabaniga). Ni umuntu uba warahuye n’abagore benshi, ufite expérience ku buryo nta kimutungura. Niba ashaka ko musohokana ahita abikubwira, si nk’umusore utegereza yizeye ko wibwiriza. Ni umuntu uzi uburyo yagera ku cyo agamije nta kwinyuramo (maladresse/clumsiness), nta guta ibaba, nta no gukoresha ingufu.
Abagabo kandi ntibakangwa n'akaje kose, kandi barihangana kurusha twebwe abasore. Bajya inama, mbese ni abapapa pe!
4. Abasore benshi baba bafite imishinga itandukanye n’iy’abakobwa
Umukobwa uri munsi y’imyaka 18 aba akunda abasore beza, basa neza bakeye, b'abasitari, etc. Uko agenda akura niko agenda ashyiramo logique agasanga ataribyo bikenewe cyane mu buzima, bityo agatangira gushaka umuntu bazabana, kandi bakabana neza, nta nzara, akazabasha kumutunga we n’abana bazabyara. Ibi rero abasore benshi bari mu kigero cye baba batarabigeraho.
Ikindi nuko abakobwa bakura cyane kurusha twebwe abasore. Ndabizi neza ko umukobwa tunganya imyaka atekereza ibintu jye nzatangira gutekereza mu myaka itari mike iri imbere (gushinga urugo, kubyara, etc)! Uwo rero aba ashaka umuntu mukuru bumva ibintu kimwe, ariko nukwibeshya cyane kuko sugar daddy siwe muba muzabana, keretse wenda ari umugabo mukuru udafite umugore.
Niba uri umukobwa ukaba ukundana n’umuntu ukurusha imyaka 8 kuzamura, nta kibazo kirimo ni n’uburenganzira bwawe. Ariko niba uwo muntu afite umugore ni ikibazo gikomeye cyane.
- Ufite umugabo agatwarwa n’agakumi wabyitwaramo ute?
- Uramutse ufite umubyeyi (papa wawe) akaba afite umukobwa ungana nawe bakundana wabyifatamo ute?
- Ni iyihe mpamvu (nzima kandi ifatika) yatuma ukundana n’umugabo ukuruta kure, cyane cyane iyo afite umugore n’abana?
- Ese niba ufite sugar daddy, utekereza ingaruka mbi zishobora kukubaho (kwandura SIDA, guterwa inda n’umugabo usanzwe afite abandi bana, kugirana ibibazo n’umugore we, kutizerwa muri sosiyete n’ibindi)?
- Hari abakobwa muri iki gihugu (cyane cyane muri iyi Kigali) bafatwa nka ba kazarusenya kubera uburyo birirwa batwara abagabo b’abandi. Ese urifuza kuba umwe muri bo?
- Ko abagabo bazwiho guhararukwa vuba, ujya utekereza ko ashobora kwigendera agasanga akandi gakumi igihe icyo aricyo cyose?
- Ko abagabo birirwa mu dukumi aribo banafuhira abana babo b'abakobwa cyane, utekereza ko biterwa n'iki? Suko baba bazi ko ari bibi?
Inscription à : Publier les commentaires (Atom)


text:
Mu karere ka Nyabihu hakorerwa ubworozi butandukanye, amatungo maremare (inka) aho amenshi abarirwa mu nzuri za Gishwati, amatungo magufi ( intama, ihene, ingurube, inkoko, inkwavu,.) Ubworozi bw’ amafi ndetse n’ inzuki.
Mu rwego rwo kubyaza amata umusaruro, Kubufatanye na Landolakes hatanzwe ibikoresho bya kijyambere bikora fromage. Hanatanzwe amahugurwa yo gukora fromage zifite ubuziranenge
Gahunda ya Girinka nayo ishyizwe imbere, aho abaturage ubwabo bagenda baziturirana, bityo bigatuma iyi gahunda igera kuri benshi.
IBINDI K'UBWOROZI BW’AMATUNGO MU KARERE
Iteka rya Minisitiri rigenga uburyo bwo gukusanya, gutwara no gucuruza amata


text:
Hari ibintu bamwe mu bashakanye batajya bakorera abagore babo, kandi nyamara bigira uruhare mu gutuma urukundo rwabo rurushaho kuba rushya uko bwije n’uko bukeye. Kimwe mu byifuzwa n’abagore ni uguhoberwa n’abagabo babo.
Bamwe mu bagore hari ibintu bifuza gukorerwa n’abagabo babo ntibabibone, banabiganiraho abagabo bakabereka ko ntacyo bimaze kandi nyamara ugasanga bene abo bagabo babikorera abandi bagore ku ruhande.
Nk’uko bamwe mu bagore batandukanye babivuga, ngo hari abagabo batajya bahobera abagore babo badashobora no kugendana mu nzira, badashobora kugenda babafashe mu kiganza n’ibindi bitandukanye.
N’ubwo hari bamwe babibona nk’aho ari ibintu bito bidafite n’icyo byatwara ku mibanire y’abashakanye, bamwe mu bagore bavuga ko bibatera agahinda mu mutima.
Umwe mu bagore twaganiriye avuga ko umugabo we aheruka kumuhobera batarabana, kandi ngo bamaranye imyaka isaga itanu. Uyu mugore akomeza avuga ko ikimubabaza kurushaho ari uko umugabo we ahobera abandi bagore, yamubaza igituma we atamuhobera undi akamwihorera.
Mu bagore bagera kuri 40 twaganiriye abagera kuri 20 gusa ni bo bavuze ko abagabo babo babahobera iyo batashye, bakanabafata mu kiganza igihe barimo kugendana mu nzira.
Mu bagabo batandukanye twavuganye, bamwe muri bo bavuze ko guhobera umugore utari uwawe mu gihe uwawe abyifuza akabibura ari umuco mubi.
Hari bamwe mu bagabo bavuga ko icyo atari ikintu gikwiye kubabaza umugore. Umugabo witwa Habimana, we asanga kudahobera umugore wawe cyangwa ngo umufate mu kiganza murimo kugendana ari ikintu gikunda gukorwa n’abantu bamaze guhararukwa abo bashakanye, akaba asanga kuri we yagifata nk’urukundo ruke kuko iyo ukunda umuntu unamwiyegereza mu buryo bwose bushoboka.
Ese birakwiye ko bamwe mu bagore bifuza guhoberwa n’abagabo babo? Ese kuba umugabo yaba adahobera umugore we ubona nta kibazo kibirimo?
Uwineza vanessa@Rwandapaparazzi.rw
32,997 total views, 150 views today


text:
KIGALI – Perezida wa Ibuka, umuryango uharanira inyungu z’abacitse ku icumu rya Jenoside yakorewe abatutsi mu Rwanda mu mwaka wa 1994, Théodore Simburudari, kuri telefoni ye igendanwa, ku wa 19 Mata 2010, yatangarije Izuba Rirashe ko nta makosa yakoze, kandi ko atabwirizwa ibyo avuga mu gihe ategura disikuru avuga mu mihango mikuru yo kwibuka aba yatumiwemo.
Simburudari akomeza agira ati “nta muntu umbwiriza ibyo mvuga muri disikuru zitandukanye. Ndi umuyobozi wa Ibuka wemewe n’amategeko kandi bimpa ububasha bwo kuvuga ukuri no kuvugira umuryango Ibuka. Nta makosa nakoze raporo irahari.Ni njye uhagarariye Ibuka mu Rwanda no mu mahanga, ndi umuyobozi wa Ibuka watowe na Kongere wemewe na sitati, manda nishira hazatorwa undi”.
Ibyo bije bikurikira ibyavuzwe na Eugène Gashugi, Visi Perezida wa Kabiri wa Ibuka, ubwo yari ku rwibutso rwa Jenoside rwa Gisozi aho ubuyobozi n’abakozi b’Umujyi wa Kigali bari ku wa 16 Mata 2010 mu rwego rwo kunamira abazize Jenoside bahashyinguwe, akavuga ku byo Perezida wa Ibuka, Théodore Simburudari, yavugiye ku i Rebero ubwo hasozwaga icyumweru cyo kwibuka ku wa 13 Mata 2010.
in Kinyarwanda.
Icyo gihe Gashugi yavugiye mu ruhame ati “Inama y’Ubutegetsi ya Ibuka yababajwe cyane no kumva umwe muri twe yarateshutse ku nshingano ze. Ibyo yavuze byari ibitekerezo bye bwite atatumwe na Ibuka kandi akaba akwiye kubisabira imbabazi ku giti cye”.
Ayo magambo ya Gashugi yakomozaga ku ijambo Théodore Simburudari yavugiye mu muhango wabereye kuri Rebero ubwo hasozwaga icyumweru cyahariwe icyunamo mu rwego rw’igihugu ubwo yagiraga icyo avuga ku cyegeranyo cy’Umuryango w’Abibumbye kivuga ku mitwe y’iterabwoba ivugwa mu Karere k’Ibiyaga Bigari.
Perezida Kagame nawe bwakeye yamagana ayo magambo kubera ko yabonaga atangiye gutera agatotsi mu mibanire y’u Rwanda n’ibindi bihugu byashyizwe mu majwe, cyane cyane ibyo mu karere k’ibiyaga bigari n’’ibihugu bigize Umuryango w’Afurika y’Iburasirazuba (EAC).
Inkuru bijyanye:
– Rwanda alleges international conspiracy against Tutsi
– Rwanda: IBUKA Tutsi Extremist Leader in Diplomatic Row
– Rwanda: President Kagame tries to diffuse the diplomatic fallout of Ibuka’s speech on anti-Tutsi international conspiracy .
[Izuba]


text:
INGINGO Y’IBANZE
Wakora iki ngo ugere ku ntego zawe?
AUSTIN yumvise isaha isonnye ahita abaduka. Sa n’umureba yambara imyenda ya siporo yari yaraje hafi aho, maze agatangira kwiruka buhoro buhoro. Ibyo ntibimutunguye, kuko kuva mu mwaka ushize yakoraga siporo incuro eshatu mu cyumweru.
Laurie atonganye n’umugabo we, maze agira umujinya yirukira mu gikoni, yadukira shokola zari aho arazirya ntiyasiga n’iy’umuti. Ibyo ntibitangaje kuko buri gihe ari ko abigenza iyo arakaye.
Austin na Laurie bahuriye ku ki? Baba babikora nkana cyangwa batabizi, bafite ibintu bagize akamenyero, mbese byababayeho akarande.
Wowe se byifashe bite? Ese hari ibintu byiza wifuza kugeraho? Wenda ufite intego yo gukora siporo buri gihe, kuruhuka bihagije cyangwa kurushaho gusabana n’incuti n’abavandimwe.
Ariko hari n’igihe waba wifuza gucika ku ngeso mbi, urugero nko kunywa itabi, kurya ibyokurya bidafashije byinshi, cyangwa kumara igihe kirekire kuri interineti.
Hari abavuga ngo “akabaye icwende ntikoga,” bashaka kumvikanisha ko ingeso yabaye akarande umuntu adapfa kuyicikaho!
None se ni iki cyagufasha gucika ku ngeso mbi cyangwa gukomera ku byiza wiyemeje? Dore amahame atatu ashingiye kuri Bibiliya yabigufashamo.


text:
Nk’uko tubikesha urubuga www.chutedecheveux.org, ngo ubusanzwe igihe kigenwe cy’ikura ry’umusatsi ni ukuva ku myaka 2 kugeza kuri 6. Buri musatsi ukura mu burebure bungana na santimetero imwe buri kwezi muri icyo gihe cy’ikura ryawo bita anagène mu rurimi rw’igifaransa.Hafi 90 % by’umusatsi biba biri muri icyo gihe hagati hagati y’imyaka yavuzwe haruguru, mu gihe 10% byawo na byo biba biri mu gihe cy’ikiruhuko ; ni ukuvuga wo utarimo gukura, ari cyo gihe bita catagène. Nyuma y’amezi abiri kugeza kuri atatu, umusatsi wari mu kiruhuko cyanngwa utari mu gihe cy’ikura, utangira gucika no kugenda upfukagurika, ari cyo gihe bita télogène, bityo ugasimburwa n’undi ugenda umera.
Bibaho ko buri munsi muri icyo gihe umuntu atakaza umubare runaka w’umusatsi, munsi y’umusatsi ungana na 60, ni ukuvuga ubaze umusatsi ku wundi. Inshuro nyinshi umuntu ashobora gutakaza umusatsi umusubizo cyangwa umubare utari muto kandi mu gihe gito. Ibi kandi ngo bikaba bigaragara ku bagabo, abagore ndetse n’abana.
None se ni iki cyaba gitera iryo pfuka ridanzwe ry’umusatsi?
Nk’uko bikomeza bitangazwa n’uru rubuga : www.chutedecheveux.org, ngo impamvu zaba zitera uku gupfuka k’umusatsi si nke. Urugero, ngo kuva ku mezi 3 kugera kuri 4 nyuma yo gukira indwara ikomeye cyangwa nyuma yo kuva kubagwa bikomeye (chirurgie majeur), ngo birashoboka cyane ko umusatsi ugenda upfuka vuba vuba. Uko gutakaza umusatsi ngo akenshi bituruka ku kuba umuntu atameze neza mu mubiri, cyangwa kuba umuntu afite umunaniro ukomoka ku ndwara umuntu akize (stress) ; gusa ngo bimara igihe gito.
Na none kandi ngo ihindagurika ry’imikorere y’imisemburo mu mubiri , no kuba umuyoboro bita glande thyroïde ukora kandi ukanavubura imisemburo bita thyroxines waba ufite akazi kenshi cyangwa urimo gukora buhoro. Ngo ibyo na byo bishobora gutera uko gutakara k’umusatsi.
Ubundi ngo bishobora guterwa no kuba imisemburo ya kigore na kigabo (androgènes na oestrogènes) ishobora kuba itarimo gukorana neza cyangwa itarimo gukora uko bisanzwe. Ngo iryo takara ry’umusatsi kandi rishobora guterwa n’indwara nka lupus cyangwa diabète, kandi ngo hari ubwo itakara ry’umusatsi riba ryerekana ibimenyetso by’indwara iba iri mu mubiri umuntu aba ari hafi kurwara.
Infections zimwe na zimwe na zo ngo zishobora kuba intandaro y’itakara ry’umusatsi ku bana, zikaba ngo zivurwa n’imiti bita antifongiques.
Uru rubuga kandi rukomeza rutangaza ko niba ufite umusatsi wegeranye cyane n’uw’irende cyangwa utagirirwa isuku bigatuma wuma ntiworohe, kandi ugakunda no gukoresha ibisokoza umusatsi bifite udusokoresho twegeranye cyane ngo bishobora na byo gupfura umusatsi.
Mu rwego rwo gukumira icyo kibazo ubungabunga umusatsi wawe neza, ngo muri rusange ni ukwivuza indwara ziterwa ahanini n’impinduka z’imisemburo yavuzwe haruguru, ari zo bita maladies thyroïdiennes, no kwegera muganga ubihugukiwe akagufasha kumenya ikibazo kibitera bityo akakugenera n’imiti ikwiririye, ubundi hakabaho no kwigengesera igihe usokoza umusatsi wawe.


text:
TRUE LOVE NEVER ENDS
Mu nkuru zacu twabagejejeho ibintu biranga umugabo mubi ndetse n'ibiranga umugabo mwiza , twabagejejeho kandi ibintu 10 biranga umugore mubi, twifashishije igitabo 'Vivez Et Communiquez' ndetse n'urubuga rwa internet rw’ubugorozi kugirango tubagezeho izi nkuru zose. Reka noneho turebere hamwe bimwe mu biranga umugore mwiza.
Umugore arakenewe mu kurema umuryango. Ni nyina w’abana ushinzwe kubarera no kubaremamo imico myiza n’icyungo gihuza umugabo n’abaturanyi. Ni we rwego ubutunzi bunyuriraho ngo bugere ku bintu bifitiye akamaro umuryango n’abandi.
Dore bimwe mu biranga umugore mwiza :
1. Yubaha Imana n’umugabo we;
2. Agira umwete ku mirimo myiza;
3. Azi kugabura ku gihe, azi no gushaka ibikenewe;
4. Akunda gufasha abo arusha ubushobozi;
5. Amenya kubana neza n’abaturanyi;
6. Yita ku bashyitsi akabagirira neza;
7. Azi kwifata mu magambo;
8. Yihanganira ubukene n’igihombo;
9. Ubukire ntibumutera isumbwe no kwishyira hejuru;
10. Aharanira ibyakubahisha umugabo we.
Abagore nk’abo ni bo bubaka ingo nziza kandi zikomeye.
“Umugore w’umutima wese yubaka urugo.”


text:
Ku wa 13 Mata 2018, nibwo abayobozi n’abakozi ba KCB bifatanyije n’abanyamuryango ba AVEGA kwibuka, igikorwa cyabanjirijwe no gushyira indabo ku rwibutso rwa Kigabiro n’urugendo rwo kuzirikana inzira itoroshye abahashyinguye banyuzemo.
Umuyobozi mukuru wa KCB Rwanda, George Odhiambo, yavuze ko yumva neza amateka ababaje ya Jenoside kandi nyuma yayo umuntu agomba kugira uruhare ku kubaka gihugu.
Ati “Ubwo twari ku rwibutso, natekereje ku babuze ubuzima bwabo muri Jenoside, barimo abana batigeze bagera ku nzozi zabo; bifuzaga ubuzima bwiza, baharaniraga igihugu cyiza. Twebwe abakiriho dufite inshingano yo gushyira mu bikorwa inzozi zabo, tubaho neza kandi tugaharanira kugira umuryango nyarwanda mwiza.”
Yakomeje ashima abapfakazi ba Jenoside bahisemo kwibumbira hamwe ngo bahozanye, bakanafatanya kurera imfubyi.
Odhiambo yavuze ko kandi mu gukomeza kwifatanya n’umuryango nyarwanda ukomeje kunga ubumwe no kwiyubaka, KCB yahisemo gutanga umusanzu mu bikorwa by’ubuvuzi bikorwa na AVEGA, itanga imashini izakoreshwa mu gupima indwara zitandukanye zirimo n’izitandura (biochemistry equipment).
Umuyobozi wa AVEGA-Agahozo, Mukabayire Valérie, yavuze ko nubwo hari intambwe imaze guterwa mu kwiyubaka, abapfakajwe na Jenoside yakorewe Abatutsi bagifite ibibazo by’ingutu bibugarije birimo kutagira amacumbi, ihungabana ndetse n’indwara ziganjemo izitandura.
Yagize ati “ Twatekereje gufata ibigo nderabuzima dufite duhereye kuri iki cya Rwamagana tugashyiramo ibikoresho bihagije, tukakigira ikigo gikomeye abanyamuryango bashobora kuzajya bivurizamo izo ndwara. Muri uko gutekereza iyo gahunda twakoze ubuvugizi, KCB yabyumvise vuba idutera inkunga mu maze kubona.”
Mukabayire yakomeje avuga ko bashimira KCB cyane kuko hari nk’ibizami wasangaga bajya gupimisha ku yandi mavuriro, kuri ubu bakaba bagiye kurushaho kwita ku bafite indwara zirimo diyabete, umuvuduko w’amaraso, Hepatite C n’izindi.
Uretse iyi mashini, ifite agaciro ka miliyoni eshanu z’Amanyarwanda, KCB yanatanze miliyoni imwe izakoreshwa mu kwita ku rwibutso rwa Jenoside rwa Muhazi.
Umuyobozi w’Akarere ka Rwamagana, Mbonyumuvunyi Radjab, yavuze ko ari umusanzu ukomeye KCB itanze mu kwereka abarokotse ko batari bonyine.
Yagize ati “Mu gihe Jenoside yakorwaga mu 1994, ntabwo umuntu yashoboraga kubona umubwira ngo komera, ntiyashoboraga kubona umubwira ngo ihangane, ntiyashoboraga kubona umubwira ngo turi kumwe. Iyo tubonye KCB ikoze iki gikorwa, tubona ko baje muri ya shusho nziza ya malayika murinzi ubabwira ngo muhumure.”
Ikigo nderabuzima cya AVEGA-Agahozo kivurizaho abanyamuryango basaga 200 baturutse mu Karere ka Rwamagana, n’utundi turere tuhegereye ndetse n’abandi baturage basanzwe.


text:
Uyu munsi ku cyumweru tariki ya 20.08.2017, Nyiricyubahiro Musenyeri wa E.A.R Diyoseze ya Shyogwe yarobanuriye abadiyakoni babiri kuba abapasiteri mu Itorero anglican. Abarobanuwe ni Pasteur Niyomugaba Felicien ukorera umurimo muri Paruwasi ya Rugobagoba na University of Rwanda-Butare). Mu butumwa bwiza bwahavugiwe na Prof Viateur Ndikumana yibabanze gusobanura ko nta mpamvu n’imwe umuntu yabona atanga yatuma adakora umurimo Imana imuhamamagariye kuko Imana idusezeranya kubana natwe aho idutumye hose (Yeremiya 1.1-10).Prof. Viateur kandi yahuguye abapasiteri bashya n’abasanzwe mu murimo ababwira ko kugira ngo bagere ku mugambi Imana ibahamagarira bagomba kuba bafite ubwenge kandi bakemera kuyoborwa n’Umwuka Wera.
Mu butumwa bwe Umwepisikopi wa Diocèse Shyogwe yashimiye abashyitsi bitabiriye ibyo birori, ashimira Imana kandi ashima abapasiteri bashya barobanuwe. Nyiricyubahiro Musenyeri yibukije abakirisitu ba Paruwasi ya hanika ko bagomba kugira uruhare mu kwagura Itorero hongerwa amakanisa ku buryo Paruwasi ya Hanika ibyara izindi paruwasi nyinshi. Twakwibutsa ko mu rwego rwo kishimira ibikorwa bitandukanye Diocese ya Shyogwe ifite muri Paruwasi yaHanika, umuhango wo kurobanura aba bapasiteri bashya ariho wabereye. Muri ibyo bikorwa twavuga nka Hanika Anglican Polytechnic, Hanika TSS, Ivuriro, Paruwasi ifite abakirisitu barenga 2000, umushinga uterwa inkunga na Compassion International, n’ibindi byinshi.


text:
Mu bushakashatsi bwakozwe, bwerekana ko buri mwaka byibura abantu babarirwa mu ma miliyari bapfa bazira kwikinisha no kunywa itabi, abasanganywe izo ngeso bakaba bakangurirwa kuzishyira ku ruhande bakazibagirwa aho kwicukurira imva igihe kitaragera.
Mu rwego rwo kwita ku buzima no kugira inama abatuye Isi uburyo n’imyitwarire yabafasha mu kubungabunga ubuzima umunsi ku munsi, abashakashatsi mu by’ubumenyamuntu n’ubuhanga mu by’imibereho myiza bavuga ko kugeza ubu isi yugarijwe n’ibyorezo bibiri byibasiye abayituye ndetse bishobora gutsembatsemba abayituye ari byo Itabi no Kwikinisha.
Kuri izi ngeso zombi zo kwikinisha no kunywa itabi, bagerageje gusobanura no kugira inama abazisanganywe uburyo babyifatamo n’uko bashobora kuzireka burundu.
1. Kwikinisha
Inzobere mu by’ubuzima bw’igitsina cya muntu zivuga ko kwikinisha ari umuti wihutisha ushaka kwerekeza iwabo wa twese,zivuga kandi ko kwikinisha bikorwa n’igitsinagore cyangwa igitsinagabo ari bibi cyane ku buzima
Ingaruka zikomoka ku ngeso yo Kwikinisha:
- Byangiza ubwonko n’imitekerereze kubera ko imbaraga zikoreshwa mu kwikinisha zikubye 5 izikoreshwa mu mibonano mpuzabitsina isazwe
- Bitera indwara, zirimo ubugumba , kuko umuntu wikinisha inshuro nyinshi bituma amasohoro ye acika intege
- Ku bikinisha bakoresheje isabune bo ngo bibazanira ingaruka zirimo no kuba bashobora kurwara kanseri ifata igitsina
- Kwikinisha kandi bishobora gutuma uhurwa umugabo cyangwa umugore
- Kwikinisha kandi bishobora gutuma upfa amarabira
- Kwikinisha kandi bituma ubwonko buvangirwa umuntu akajya yibagirwa nta mpamvu yindi.
- Bitera indwara y’impyiko
Ubushakashatsi kandi bwerekanye ko mu barwayi 1000 b’igituntu 414 muri bo bagitewe no kwikinisha. Bwerekanye kandi ko mu barwayi124 b’indwara zo mu mutwe, 24 muri bo na bo bazitewe no kwikinisha.
Umuhanga mu kuvura indwara zo mu mutwe n’ibijyanye n’imibonano mpuzabitsina, umubiligi Philipe Brenot, mu bushakashatsi yakoze yifashishije ibibazo byabajijwe abagore 3404 bashoboraga gukorana imibonano mpuzabitsina n’abagabo, aho buri wese yasubizaga mu ibanga, bwagaragaje ko abagore 68% ari bo biyemerera ko bikinisha kandi ngo babikora kenshi bumva ntacyo bibatwaye. Abenshi usanga ngo bashobora kwikinisha inshuro zigera kuri 30 mu kwezi kumwe, ni ukuvuga nibura inshuro imwe ku munsi, cyangwa inshuro imwe gusa mu kwezi.
Iyi mibare kandi ngo izakomeza kuzamuka uko Isi igenda itera imbere kugeza aho bazagera ku 9 ku bagore 10 bikinisha, mu gihe ubu ari 7 ku 10.
2. Itabi
Umushakashatsi witwa yabonye ko kunywa itabi bigira ingaruka nyinshi ku buzima bw’urinywa ariko noneho bikaba akarusho ku rubyiruko n’abasheshe akanguhe, mu gihe bamwe barinywa bitewe n’agakungu bikabaviramo kuba imbata yaryo no gupfa imburagihe.
Ubushakashatsi kandi bubarura ibihumbi n’ibihumbi by’abanywi b’itabi ndetse n’abegerana n’abatumura itabi, bose bapfa bazize igituntu, Kanseri n’izindi ndwara ziterwa n’ububi bw’itabi.
Urubyiruko runywa itabi ruhura n’ingorane nyinshi zirimo gukenyuka mu mitekerereze ndetse no gupfa amarabira bitewe n’ingaruka z’itabi asanga kandi rudakundwa na benshi mu bo badahuje igitsina maze ashyira hanze ubutumwa buvuga ko niba ikinyobwa cy’itabi kirimbura imbaga, byatumye umuntu ureba kure yagakwiye gutandukana n’itabi mu gihe adashaka kwicukurira imva ya hafi ku bushake.
Uko wabyifatamo n’uko wabigenza ngo ureke itabi:
- Iyemeze kurireka wandika impamvu zitumye urireka, kandi ujye wongera usuzume izo mpamvu.
- Saba abandi bagufashe. Niba warajyaga unywa itabi wihishe, igihe kirageze kugira ngo ucike kuri iyo ngeso. Abantu bose wajyaga uhisha ko unywa itabi, bamenyeshe ko ugiye kurireka kandi ubasabe kubigufashamo.
- Shyiraho itariki ntarengwa uzarekeraho kunywa itabi. Fata ibyumweru bibiri cyangwa iminsi mike, kandi wandike kuri kalendari yawe umunsi wiyemeje kurirekeraho. Bwira abagize umuryango wawe n’incuti ko kuri iyo tariki uzaba waretse itabi.
- Shakisha ikintu cyose gifitanye isano n’itabi maze ukijugunye. Mbere y’uko wa munsi ntarengwa ugera.
- Fata umunsi urinywe ryinshi kugira ngo ushire ipfa yaryo, mbere yo kugera kuri wa munsi wihaye wo kurireka.
Uko wahangana n’inkurikizi zo kurireka
- Gerageza kunywa umutobe w’imbuto mwinshi cyangwa amazi, kandi usinzire igihe kirekire.
- Ntugatekereze kubyo uvuyemo, ahubwo zirikana ko izo nkurikizi zizamara igihe gito kandi ko nyuma uzamara igihe kirekire ufite ubuzima bwiza.
- Irinde kujya ahantu no kubonana n’abantu byatuma wifuza kunywa itabi, n’aho byashobora no kuba ngombwa ugaca ukubiri n’abantu mwasangiraga itabi.
Ibi bikaba ari bimwe mubyo ubushakashatsi bwerekana:
- Iyo unyoye isegereti imwe cyangwa igice 1 cy’igikamba, uba ugabanyije iminota 6 ku minsi yawe wari kuzabaho.
- Itabi ryica umuntu umwe ku Isi mu masegonda ane,
- Abantu bagera kuri miliyoni 5 bapfa buri mwaka bazize itabi,
- Mu mwaka wa 2020, abanti bagera kuri miliyoni 10 bazaba bahitanye n’ingaruka z’itabi


text:
Amashaza arimo inyama
Ibikoresho
- Amashaza garama 800
- Inyama z’inka garama 500
- Igitunguru 1
- Karoti 1 cg 2
- Inyanya 3
- Beurre ibiyiko 2
- Cube magi 1
- Umunyu na poivre
Uko bikorwa
- Kata inyama uzironge neza
- Zishyiremo amazi azirengeye utereke ku ziko
- Inyama zimaze iminota 20 zibira usukemo amashaza ufundikire
- Ongeramo na karoti ureke byose bishyane
- Biri hafi gushya ukatiramo inyanya ugashyiramo umunyu na poivre
- Byose bimaze gushya ushyiramo amavuta ya beurre akayengeramo ukanyanyagizamo na maggi
- Bigaragagure bikiri ku ziko bimareho iminota 5
- Bigabure birimo agasosi gake
Gracieuse Uwadata


text:
Kuri iki Cyumweru, taliki 20 Nyakanga 2014 tugeze ku cyumweru cya 16 mu byumweru bisanzwe by’umwaka wa Liturujiya. Kiliziya Gatulika umubyeyi wacu irakomeza kutwereka agaciro k’imigani y’imigenurano mu guha ubuzima rubanda bushingiye kuri Roho nzima ituye mu mubiri muzima.
Mu gitabo cy’ubuhanga baradusobanurira ukuntu imbaraga za Nyagasani arizo soko y’ubutabera ahorana iteka kuri bose. Bityo ubutegetsi afite kuri byose bugatuma abyitaho atarobanuye.
Naho Dawudi muri Zaburi ye y’igisingizo ya 85 nawe arunga mu mvugo y’uyu munyabuhanga aho yemeza ko Imana igwa neza bitangaje kandi igahorana ibambe ikagirira imbabazi abaza bayirukira bose ndetse igahugukira kumva amajwi y’abayitakambira.
Mu ibaruwa Pawulo Mutagatifu yandikiye abanyaroma nawe arashimangira imvugo y’umunyabuhanga na Dawudi mu gisingizo yatuye Imana aho muri iyo miniho yacu twinginga Imana, Roho mutagatifu aza gutabara intege nke zacu kuko tutazi gusaba uko bikwiye.
Bityo Roho Mutagatifu akadutakambira ku Mana mu miniho irenze imivugirwe. Bityo nyir’ugusuzuma imitima n’icyo ihatse akamenya icyo Roho yifuza kuko atakambira abatagatifujwe mu buryo butabusanya n’Imana.
Mu ivanjiri Ntagatifu, Yezu ubushize yaduciraga umugani w’umubibyi ushushanya ibyiciro 4 by’abantu baba bagiye mu Kiliziya / mu rusengero kumva ijambo ry’Imana bamwe bafite imitima itumva yarenze ihaniro, abandi ari ba nyamujya iyo bijya, abandi ari ba ntibindeba, abandi baje kwereka Padiri imyenda mishya baguze.
Uyu munsi nabwo, Yezu araducira undi mugani utanga ubugingo ariko ukanaduha gasopo ikomeye (UMUGANI W’URUMAMFU MU NGANO) nk’uko bisanzwe nyuma ya Pasika, Yezu akomeza gukangurira Kiliziya ye kutirara ahubwo akadusaba kurushaho kuba maso no kwirinda kwihenda mubyo dukora no mubyo tugambirira.
Kuri iki cyumweru Yezu aratwereka umuhinzi wajyanye imbuto ye nziza y’ingano kuyibiba mu murima we wahinzwe neza urwiri bakarumaramo kandi bagashyiramo n’ifumbire hanyuma umwanzi acunga abantu basinziriye araza nawe abiba urumamfu muri wa murima bikurana byose.
Yezu aravuga ko ingano zimaze kugengarara n’urumamfu rwakuranye nazo. Abagaragu baje kubaza Shebuja impamvu hajemo urumamfu kandi barabibye imbuto nziza yabahaye. Yezu yabasubije ko ari umwanzi wabigize.
Intambara itagerura hagati y’icyiza n’ikibi : Nk’uko bisanzwe ku mugaragu wese kumvira no kubaha shebuja, abagaragu bababajwe bikomeye n’iyi mvugo ya Yezu maze bahita bamusaba kujya kururandura kuko bitari bikwiye ko ruba mu murima wa bossi(ndlr:umutware) wabo.
Yezu ugira umutima utuza kandi woroshya akanahendahendera twese kwisubiraho no guhinduka buri munota yihanangirije abagaragu be ababuza kurandura urumamfu kuko bashobora kwibeshya bakarandura n’ingano zitacumuye ku Mana kandi zikura neza.
Nyamara Yezu yasobanuye ko abagaragu bakwiye kureka bigakurana kugeza ku isarura urumamfu rwaba rutarisubiraho bakazaruhambiramo imiba bakarujugunya mu muriro rugakongoka naho ingano zigahunikwa mu kigega cy’Imana.
Muri uyu mugani aho umurima ugenura isi naho urumamfu rukagenura abakozi ba sekibi cyangwa inkozi z’ibibi kugira ngo birusheho kumvikana, turabona ko umuntu muzima ushaka gukorera ingoma y’ijuru agomba guhora ari maso kuko umwanzi ashobora kumuriganya umunota ku munota.
Ibi kugira no bishoboke ni ngombwa rwose guhora twiteguye urugamba no gutsinda intambara y’ibitekerezo bituganisha ku bukozi bw’ibibi. Uyu mugani urashushanya kandi ingaruka z’ubutegetsi bw’igitugu bwimitswe henshi muri Afurika no mu Rwanda by’umwihariko.
N’ubwo mububona bumeze nk’ubukomeye, Yezu amaze kuvuga ko impamvu budahirikwa atari uko bukunzwe ahubwo ari inyongezo kugira ngo ababutwara bahinduke bisubireho ariko ko iyo bidashobotse umunsi buzahirima hatazasigara n’ibuye rigeretse ku rindi.
Umwanzi rero niwe wabikoze maze ashyira abanyarwanda mu kintu kimeze nk’igihu bisanga mu biganza bya Sekibi FPR itegeka igihugu igisahura, ifunga, yica, ishimuta ababyeyi ibakuye ku kiriri ikabatesha ibibondo n’ibisekeramwanzi. Inkozi z’ibibi zose rero zirabe zumva uko bigiye kuzigendekera ku munsi wa mbuze uko ngira!!!
Umubyeyi Bikira Mariya aduhakirwe ku mwana we Yezu kugira ngo ibibazo by’u Rwanda bibonerwe umuti usumba indi kuko aho bigeze bitagifite igaruriro. Nyagasani Yezu nabane namwe!!!
Isengesho rya Mutagatifu Faransisiko wa Asizi risabira isi amahoro
NYAGASANI
Ngira umugabuzi w’amahoro yawe!
Ahari urwango mpashyire urukundo
Ahari ubushaymirane, mpashyire kubabarirana
Ahari amacakubiri, mpashyire ubumwe
Ahari ukuyoba, mpashyire ukuri
Ahari ugushidikanya, mpashire ukwemera
Ahari ukwiheba, mpashyize ukwizera
Ahari icuraburindi mpashyire urumuri
Ahari agahinda, mpashyire ibyishimo
Nyagasani, aho gushaka guhozwa…njye mpoza abandi;
Aho gushaka kumvwa… njye numva abandi;
Aho kwikundisha… njye nkunda abandi;
Kuko utanga… niwe uhabwa;
Uwibagirwa… niwe uronka;
Ubabarira… niwe ubabarirwa;
Uhara amagara ye… niwe uzukira kubaho iteka.
Amina.
Abatagatifu b’icyumweru gitaha :
Kuwa mbere taliki 21 Nyakanga ni Mut.(-). Kuwa kabiri taliki 22 Nyakanga ni Mut. Mariya Madalina. Kuwa gatatu taliki 23 Nyakanga ni Mut. Burijita, Apolinari, Lboni na Tewofili. Kuwa kane taliki 24 Nyakanga ni Mut. Kirisitina, Charbel, Maklouf na Kirisitiyana. Kuwa Gatanu taliki 25 Nyakanga ni Mut. Yakobo Mukuru, Kirisitori, Tewodomiri na Valentin. Kuwa Gatandatu taliki 26 Nyakanga ni Mut. Anna na Yowakimu. Ku Cyumweru gitaha taliki 27 Nyakanga ni icyumweru cya 17 gisanzwe n’abatagatifu: Nataliya na Pantaleyo.
Padiri Tabaro M.
shikamaye.blogspot.com
Shikama ku Kuri na Demukarasi(SKUD)


text:
Uwase Raissa Vanessa wabaye igisonga cya mbere cya Nyampimga w’u Rwanda mu 2015, yasobanuye ibirambuye ku gishushanyo kiri hejuru y’ibere ry’ibumoso gikunze kugaragara mu mafoto ye menshi.
Amafoto n’amashusho menshi by’umukobwa amugaragaza ku ibere hejuru hariho igishushanyo kiriho umurongo wo muri bibiriya (Psaume 35).Uyu murongo uri mu Bibiliya abenshi bawuzi nka Zaburi 35.
Zaburi ya Dawidi; handitse ngo: Uwiteka burana n’abamburanya, rwana n’abandwanya. Enda ingabo nto n’inini, Uhagurukire kuntabara. Kandi ushingure icumu mu ntagara wimire abangenza, Ubwire umutima wanjye uti “Ni jye gakiza kawe.”
Iki gishushanyo yagishyize hejuru y’ibere ry’ibumoso
Ubwo yari yitabiriye amajonjora y’abagiye kujya mu irushanwa rya God Father East Africa ategerejwe kubera i Nairobi muri Kenya muri Werurwe uyu mwaka wa 2018, Vanessa yanasobanuye byinshi bijyanye n’iki gishushanyo yashyize ku ibere n’icyabimuteye gukora iki gikorwa.
Uwase ati: “Niyanditseho uriya murongo (Psalms 35) kugira ngo nsabire abanyanga (Abanzi) umugisha ku Mana, umuntu watumye nishushanyaho cyangwa se wanteye imbaraga ni Mama”
Avuga ko ari umurongo wafashije umuryango ubwo Jenoside yabaga mu 1994 akaba ari nayo mpamvu yahisemo kuwiyandikishaho kugirango ajye azirikana ineza bagiriwe n’Imana mu gihe cyari cyuzuye umwijima.
Yagize ati: “Aya magambo yakundaga kuyifashisha mu gihe cya Jenoside yakorewe abatutsi mu 1994(aravuga Mama we), nyuma yo kubona ko aya magambo afashije umuryango wacu nahisemo kuyishushanyaho ku mubiri wanjye.”
Akunze kugaragara mu ruhame yambaye imyenda igaragaza iki gishushanyo
Vanessa ari mu banyarwanda 17 bitabiriye amajonjora ya mbere y’abazitabira irushanwa rishya rizahuriza hamwe ibyamamare byo mu karere k’Afurika iburasirazuba ‘God Father East Africa 2018’ .
Abafite amazina azwi cyane mu Rwanda bahatana barimo nka Teta Sandra, abanyamideli nka Sisi Ngamije na Jay Rwanda uherutse kuba rudasumbwa w’Afurika.
Vanessa arahatanira kujya mu irushanwa rya God Father East Africa 2018
Ahora yisekera..........
Vanessa yanavuze ko yazinutswe gukundana n’ibyamamare
ntuzateshuke ku UWITEKA IMANA yawe kndi hari ibyo yagukoreye.


text:
Perezida w’ u Rwanda Paul Kagame yihanganishije umuryango w’ Umunyakenya wigishaga muri Kaminuza ya Havard muri Leta zunze ubumwe z’ Amerika witabye Imana ubwo yari arimo kuvurirwa Boston, muri Leta ya Massachusetts.
Perezida Kagame mu butumwa yanyujije ku rubuga rwe rwa Twitter yagize ati “Tubabajwe no kumva ko Prof. Calestous Juma yatabarutse. Tubuze intiti yitangiraga guhanga udushya, uburezi n’ uburumbuke bw’ Afurika. Twihanganishije umuryango we n’ inshuti. Aruhukire mu mahoro”
Muri Kamena uyu mwaka Prof . Juma yashyizwe ku rutonde rw’ abantu bubashywe mu Isi. Yari azwi mu Isi mu bijyanye no gukoresha ubumenyi n’ ikoranabuhanga mu gushakira Isi iterambere rirambye.
Muri 2012, 2013 na 2014 ikinyamakuru New African magazine cyashyize Prof Juma ku rutonde rw’ rw’ abantu 100 bavugarikijyana muri Afurika.
Perezida wa Kenya uhuru Kenyatta yavuze ko Isi itakaje inzobere ikomeye cyane yakundaga igihugu.
Prof Calestous Juma yitabye Imana afite imyaka 64 y’ amavuko
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho
This is a huge loss for the whole world.Urupfu ni umwanzi wacu twese,kandi twese tuzapfa.Ikibabaje nuko tumara igihe gito cyane.Bible nta hantu na hamwe ivuga ko iyo dupfuye tuba twitabye imana.Ahubwo ivuga ko abantu bapfa bumviraga imana,bazazuka ku munsi wa nyuma.Byisomere muli Yohana 6,umurongo wa 40.Hagati aho,abantu bapfuye nta handi hantu bajya uretse mu gitaka.Urugero,igihe Adamu yakoraga icyaha,ntabwo imana yamubwiye ngo nupfa uzanyitaba.Nta nubwo yamubwiye ngo azajya mu muriro utazima.Ahubwo yamubwiye ko napfa azasubira mu gitaka,aho yaturutse.Bisome muli intangiriro 3,umurongo wa 19.Bible ivuga ko igihano cy’icyaha,ari urupfu rwa burundu,nta kuzuka.Ivuga kandi ko upfuye aba atumva.Ntabwo rero yakitaba imana kandi atumva.


text:
Muri Kaminuza ya Kibungo (UNIK) ubu hari uburyo bushya kandi bwiza bwo korohereza abanyeshuri kwishyura amafaranga y’ishuri mu byiciro. Ibi bikorwa hakurikijwe ubushobozi bwa buri munyeshuri aho bizafasha buri wese kwiga kandi akarangiza amasomo ye ntankomyi. Bamwe mu banyeshuri bishimira ubu buryo bushya bashyiriweho na Kaminuza aho ngo bizagabanya cyane ikibazo cyo guhagarika ishuri kijya gikunda kubaho mu mashuri makuru na Kaminuza mu Rwanda kubera kubura amikoro.
Ni uburyo bushya bwashyizweho na Kaminuza ya Kibungo (UNIK), umunyeshuri azajya yishyura isomo aho kwishyura igihembwe nk’uko byari bisanzwe. Ibi ngo bizafasha abanyeshuri bahagarikaga amasomo gukomeza kwiga, kubera ko buri muntu azajya yiga kandi akarangiza amasomo ye yose hashingiwe ku mwanya n’ubushobozi bwe nk’uko bivugwa na bamwe mu banyeshuri.
Mivumbi Etienne wiga mu mwaka wa kabiri muri UNIK, ati “Ubu buryo ni bwiza cyane ndahamya ko nta munyeshuri uzongera gucikiriza ishuri, mbese jye mbona UNIK yaratudabagije.”
Mutamba Juliette na we yiga mu mwaka wa mbere Economics and Business Studies (COBUS) yagize ati “Ni byiza cyane kuko hari benshi barekaga ishuri bitewe n’ubushobozi buke kandi bibaho cyane. Muri make iki ni igitego UNIK itsinze izindi Kaminuza.”
Abandi banyeshuri bashimangira ko umunyeshuri yiga atuje adatekereza gusohorwa mu ishuri bya hato na hato cyangwa ngo abe yahomba gukora ikizami.
Ubu buryo buzorohereza abafite umwete kuba barangiza amasomo ya Bachelor’s degree mu gihe cy’imyaka itatu gusa (Minimum period of 3 years), mu gihe abafite ubushobozi n’umwanya uringaniye bakaba barangiza mu myaka itanu (Maximum period of 5 years).
Ubuyobozi bwa Kaminuza ya Kibungo bwadutangarije ko bashyizeho gahunda zorohereza abanyeshuri kwiyandikisha bitabasabye gukora urugendo ahubwo bakiyandikishiriza aho bari hose bakoresheje ikoranabuhanga (online registration).
Ibi bijyanye kandi no kuba bakwishyura amafaranga mu byiciro (payment per module) bakoresheje ikoranabuhanga. Abanyeshuri barangije bazajya bahabwa impamyabumenyi (graduation ceremony) mu mwaka barangirijemo amasomo kandi banazitahane.
Ubu buryo bwo kwishyura amafaranga y’ishuri hagendewe ku bushobozi bw’umunyeshuri, aho kwishyura umwaka wose akishyura amasomo (payment per module) bukomatanyijwe n’ikoranabuhanga rizorohereza iyi Kaminuza ya Kibungo gutanga serivise zinoze no kugeza ku bayigana uburezi bufite ireme.
Elia BYUKUSENGE
UMUSEKE.RW


text:
Iyi mashini yatanzwe na USAID binyujijwe mu mushinga witwa PSDAG (Private Sector Driven Agricultural Growth, wita ku guteza imbere abahinzi.
Umuyobozi wa Hollanda Fair Food, Thijs Boer, yavuze ko iyo mashini nshya bahawe izongera ingano y’ifiriti bakoraga, ikanoherezwa mu mahanga.
Yagize ati “Aho dutangiriye gukoresha iyi mashini, umusaruro wikubye gatanu; twavuye ku gutunganya toni ebyiri z’ibirayi twakoragamo ifiriti ku munsi, tugeze kuri toni 10 ku munsi. Ni imashini ituma dukora ifiriti nyinshi. Bisobanuye ko ubu twiteguye kongerera agaciro ibirayi tubikoramo ifiriti ihagije mu gihe gito kandi imeze neza, ikagemurwa mu bice bitandukanye, cyane cyane hanze y’u Rwanda.”
Uru ruganda rugaragaza ko 60 ku ijana y’ifiriti rutunganya yoherezwa ku masoko yo hanze y’u Rwanda, nk’ i Kampala na Mbarara muri Uganda; muri Repubulika Iharanira Demokarasi ya Congo no muri Tanzania.
Umukozi muri Ministeri y’Ubucuruzi n’Inganda ushinzwe guteza imbere ibikorerwa imbere mu gihugu, Mugabe Fred, yishimiye iyo mashini yatanzwe na USAID mu gufasha urwo ruganda kongera umusaruro rutunganya.
Yagize ati “Ibi bizatuma ibikorerwa iwacu birushaho kugira agaciro no kumenyekana haba mu Rwanda ndetse no hanze, bitume abifuza gushora imari yabo bari mu bihugu byo hanze bagira ishyaka; ariko n’abikorera turabasaba ubufatanye babigire ibyabo.”
Abahinzi b’ibirayi bishimiye isoko rigenda ryaguka.
Umwe mu bahinzi b’ibirayi bakorana n’uru rugannda, Tuyishime Honore, yagize ati « Iyi mashini izadufasha kongera ingano y’umusaruro twajyaga tuhagemura ; ni ukuvuga ko n’inyungu twajyaga tubona iziyongera ubwo ni iterambere rizihuta kurushaho.


text:
Nyamasheke: Urubyiruko ruvuye i Wawa rwemeza ko ntawajyayo ngo aveyo ubusa
Rumwe mu rubyiruko rwo mu karere ka Nyamasheke ruvuye mu kigo ngororamuco kiba ku kirwa cy’i Wawa bemeza ko nta muntu ushobora kugera kuri kiriya kirwa ngo ahave ntacyo akuyeho, kubera uburyo bahabwamo amasomo.
Mbarushimana Jean Pierre afite imyaka 23 avuga ko mbere y’uko ajyanwa kuri icyo kirwa ubwo yari afite imyaka 20 yakoraga akazi ko gucuruza ikarito y’ibicuruzwa biciriritse mu mujyi wa Kigali mu buryo butemewe akaza kujyanwa nk’izindi nzererezi zose.
Abisobanura agira ati “nyuma yo gukora ibintu bitemewe nkabikora nk’inzererezi banjyanye mu kirwa bampa amasomo ya kibyeyi banyigisha gukora, ubu nzi kubaka neza no kogosha, kandi iyo ugeze yo bongera kukubakamo icyizere bakakwibutsa ko  nta wundi uzakubakira ejo heza hawe, ubu narahindutse nabaye umuntu mushyaâ€.
Mbarushimana atuye mu mudugudu wa Rwesero mu kagari ka Rwesero mu murenge wa Kagano, aracyari ingaragu, avuga ko atunzwe no kogosha kandi ko bimuhesha agaciro ndetse akaba yiteguye gukomeza gufashanya n’abandi kubaka igihugu cyamubyaye.
Ernest Munyurwa, we avuga ko yajyanywe i Wawa nyuma y’uko yakoraga akazi ko gucuruza amagi mu mujyi wa Kigali ndetse akavuga ko yanywaga urumogi ku buryo rwari rwaramuhinduye igikoresho, avuga ko yabonaga umuntu akabona ari nk’igisimba, ngo nta mpuhwe yagiraga mu mutima.
Munyurwa avuga ko yageze i Wawa akahisanga nk’umwana mu rugo, akahakura ubumenyi butumye asigaye yibona nk’umuntu ufite agaciro mu bandi bantu, akavuga ko n’ubwo yize ubwubatsi n’ubuhinzi n’ubworozi, yabonye udufaranga akaba asigaye afite butiki icuruza ibintu bitandukanye ikaba imutunze ikanamutungira umuryango avukamo dore ko atarashaka umugore.
Yagize ati “hari urubyiruko rwinshi rushobora kutureba bakaduseka ngo turi imbobo (abana bo mu muhanda) kuko twaturutse i Wawa, ariko hari benshi badashbora kubona amahirwe nk’ayo twabonye, bakiboshywe n’ibiyobyabwenge, badafite icyo bimariye, dufite ubuhamya bwiza kuko tubayeho twishimye kurusha uko twari tumeze mbereâ€.
Byari biteganyijwe ko muri Nyamasheke urundi rubyiruko rusaga 114 berekezwa mu kirwa cya i Wawa kugororwa mu ntangiriro z’uku kwezi kwa Kanama nyuma yo gufatwa kenshi mu mikwabo bafite urumogi abandi bakoze ibyaha bitandukanye.


text:
Intimacy with God ni igitabo cya gikirisitu gikubiyemo ubutumwa buvuga ku busabane hagati y’abemera n’Imana. Cyanditswe na Dr .Bishop Masengo, kizajya hanze mu gitaramo kizanitabirwa n’abahanzi bakomeye barimo Patient Bizimana, Aline Gahongayire, Alarme Ministries na Healing Ministries.
Dr.Masengo avuga ko hari impamvu nyinshi zishobora gutuma abantu batagirana ubusabane n’Imana bitewe n’uburangare n’ibindi bishuko bica intege abatuye Isi ari nabyo bituma benshi bitwa abakirisitu ku izina gusa.
Yagize ati “ Burya muri iyi si dutuye usanga hari impamvu nyinshi zishobora gutuma abantu batagirana ubusabane n’Imana. Harimo kurangazwa na byinshi dukura mu ikoranabuhanga , gushaka imibereho n’ubuzima buhenze. Kubera izi mpamvu, biroroshye ko umuntu yitwa umukirisito ku izina ariko ubugingo bwe butabanye neza n’Imana.”
Dr .Bishop Masengo yavuze ko yacyanditse mu Cyongereza kugirango kizagere kuri benshi mu bihugu bitandukanye azagicuruzamo ndetse ngo yizeye ko ubutumwa burimo buzatanga inyigisho ku bazagisoma.
Yasobuyeko iki gitabo gifite akamaro ku bantu bose haba abemera Imana n’abatari abakirisitu kuko kirimo ubuhanga n’amasomo akomeye.
Ati “Iki gitabo kizahindura ubuzima bwa buri munsi ku bazagisoma. Iki gitabo kirareba abantu bose barimo abatarakira agakiza n’abakijijwe. By’umwihariko kirareba abantu bakora imirimo inyuranye ya gikirisito. Kirimo ibyanditswe, ubusobanuro bwabyo, ingero zifatika ziva mu buzima bwa buri munsi ndetse n’ubuhamya bunyuranye.”
Iki gitabo kizashyirwa ku mugaragaro mu birori bikomeye bizaba ku Cyumweru tariki ya 1 Gicurasi 2016 guhera saa munani zo ku gicamunsi. Umuhango wo kukimurika uzabera ku Kimironko ku cyicaro gikuru cy’Itorero Foursquare Rwanda.


text:
Muri iyi minsi muri aka karere u Rwanda ruherereyemo, cyane cyane igice cy’Iburengerazuba bw’igihugu cyacu, haragaragara ibihe bidasanzwe by’imvura nyinshi ivanze n’imirabyo n’imiyaga ndetse n’inkuba.
Ibi bishobora gutera imyuzure n’inkangu; ndetse hari aho inkuba zigenda zihitana ubuzima bw’abantu n’ubw’amatungo. Urugero ni kuwa mbere tariki ya 9 Ukwakira, aho mu karere ka Rusisi, mu murenge wa Bweyeye abantu barindwi bari mu rusengero bakubiswe n’inkuba maze umwe ahita yitaba Imana; nanone mu karere ka Nyamagabe, mu murenge wa Kitabi, kuri uyu wa kabiri taliki ya 10 Ukwakira, abantu 8 basoromaga icyayi bakubiswe n’inkuba umwe yitaba Imana.
Inkuba ni uruhurirane rw’ingufu zihurira mu kirere maze ikubitana ryazo rigatanga izindi ngufu zo mu bwoko bw’amashanyarazi; aribyo twumva cyangwa tubona bikubita nk’inkuba n’imirabyo. Ibi nibyo bikomeretsa cyangwa bikica uwo bihuye nawe.
Ariko hari uburyo twakwitwara kugira ngo tugabanye ubukana n’ingaruka bishobora kutugiraho. Mu gihe hagwa imvura ivanze n’inkuba n’imirabyo abaturage barasabwa ibi bikurukira: Kwirinda kugama munsi y’igiti kiri cyonyine, Kwirinda kugama ahantu hari amazu ya telefoni rusange, ku misozi hejuru, kuko ibyo byose byagira uruhare mu gukubitwa n’inkuba, Kwirinda gukorakora no gutwara ibintu bizwiho gutwara umuriro vuba ni ukuvuga ibyuma binyuranye nk’amakanya, umutaka, ferabeto,n’ibindi mu gihe ibyo byuma bisumba umutwe w’ubitwaye,
Igihe uri mu modoka; ibuka gufunga ibirahure byose, Kwirinda gukorakora (gushyira intoki) mu madirishya arimo ibyuma bya giriyaje, Kwirinda kuba hafi cyangwa gukorakora ahantu hari za senyenge cyangwa se ibindi bikoresho bikoze mu byuma.
Niba wumvise inkuba uri mu ishyamba, ibyiza ni ukuguma hagati ukirinda kujya mu nkengero zaryo. Kwirinda koga, kuguma cyangwa kugenda mu mazi mu gihe cy’inkuba. Abana bakunda gukinira mu bidendezi by’amazi bakabyirinda; kwirinda gukandagira mu mazi mu nzu ukoropa cyangwa umesa.
Kwirinda gukoresha ibyuma bizamuka mu nyubako z’amagorofa aribyo bita ascenceur (lift) igihe cy’imirabyo n’inkuba. Kwirinda gukoresha ibintu byose bikoresha amashanyarazi mu gihe utizeye neza ko inyubako yawe ifite “akarindankuba” (paratonerre). Kwirinda kuryama hasi ku butaka kuko byakurura gukubitwa n’inkuba. Niba uri ku igare cyangwa kuri moto, ibyiza ni ukubivaho kuko bishobora gutuma inkuba igukubita. Gukoresha ibyuma birinda inkuba (paratonnerre) ku nyubako.
Kurinda ibikoresho bikoreshwa n’amashanyarazi hifashishwa ibyuma byabugenewe.


text:
Nyamasheke: Abaturage barasabwa kubyaza umusaruro amahirwe bafite bakikura mu bukene
Nyuma y’uko ubushakashatsi bwakozwe ku mibereho y’ingo ku nshuro ya gatatu bugaragaje ko 63,4% by’abaturage b’akarere ka Nyamasheke baba munsi y’umurongo Nyuma y’uko ubushakashatsi bwakozwe ku mibereho y’ingo ku nshuro ya gatatu bugaragaje ko 63,4% by’abaturage b’akarere ka Nyamasheke baba munsi y’umurongo w’ubukene, bigatuma aka karere kaza ku mwanya wa 2 mu kugira abaturage benshi bakennye, abaturage b’aka karere barasabwa kubyaza umusaruro amahirwe bafite ngo bikure mu bukene. Â
Ibi aba baturage babisabwe na Rugamba Egide, umuyobozi mukuru ushinzwe igenamigambi muri minisiteri y’ubutegetsi bw’igihugu, ubwo yasuraga aba baturage mu ngendo zakozwe mu rwego rwo kureba uko imihigo uturere twahize kuzashyira mu bikorwa imbere ya Nyakubahwa perezida wa repubulika yashyizwe mu bikorwa.
Rugamba yashimiye aba baturage ko bitabira gahunda za leta ariko ababwira ko inzira ikiri ndende, akaba yarabivuze muri aya magambo: “ibyo twakoze n’ibyo dukora ni byiza. Ariko nagira no mbabwire ko ntaho turagera, sibyo? Ejo bundi mu ibarura ryababaye twasanze akarere ka Nyamasheke 63% by’abaturage bagatuye bari munsi y’umurongo w’ubukene. Ubwo ni ukuvuga ngo mu bantu 100 uko muri aha 63 bari hasi y’uriya murongo, ni abakeneâ€.
Rugamba yasabye abaturage gukoresha imbaraga zishoboka zose ngo ubutaha ibarura rizasange barazamutse mu yindi ntera, anababwira ko ibyangombwa byose bihari.
“Ibya ngombwa byose bikenewe ngo murwanye ubukene byabonetse; icya mbere ni uyu muhanda. Uyu muhanda ni muwubyaze amahirwe. Nabibonye amazu yatangiye kubakwa hirya no hino, mufatanye ariko uyu muhanda muwubyaze umusaruro. Nimwegere aya mabanki abahe inguzanyo, iriya universite nta bandi bakwiye kuyigamo, ni mwe mukwiye kuba aba mbere kuyigamo n’aba bana banyu,†aya ni amagambo y’umuyobozi mukuru ushinzwe igenamigambi muri minisiteri y’ubutegetsi bw’igihugu.
Yasabye abayobozi b’inzego z’ibanze kuba hafi y’abaturage babafasha kwishyira hamwe ngo begeranye ingufu babashe gukora no guhabwa inguzanyo, anasaba abaturage kubahiriza gahunda za leta batibagiwe kuboneza urubyaro.


text:
UBUREZI
Ku nshuro ya 3, EMVTC Remera yasohoye intiti mu gukanika ibinyabiziga
Ishuri ryigisha gukanika ibinyabiziga EMVTC Remera ryo mu Murenge wa Remera, kuri iki cyumweru tariki 14 Kanama 2016, ryahaye impamyabushobozi abanyeshuri barirangijemo ku nshuro ya gatatu, ubuyobozi bw’iri shuri bukavuga ko bwishimira ko hari bimwe mu bikoresho bakuraga hanze ariko ubu basigaye bikorera.
Abanyeshuri 260 bahawe impamyabushobozi, barimo abize imyaka 3, abize umwaka umwe ndetse n’abize amezi atandatu.
Nshimiye Jacques umuyobozi w’iri shuri avuga ko iri shuri ryakomeje gutera imbere kuva ryatangira mu mwaka wa 2013 kandi ngo abanyeshuri bakaba batanga umusaruro ku isoko ry’umurimo.
Uyu muyobozi kandi avuga ko imbogamizi zagiye zigabanuka kuva aho batangiriye kwikorera bimwe mu bikoresho ubundi bakuraga hanze.
At:”Icyo twishimira ni uko ishuri ryakomeje gutera imbere, abanyeshuri bakaryitabira kandi no ku isoko ry’umuriro bakagaragaza umusaruro bagatsinda. Imbogamizi si nyinshi ahubwo ubu twishimira ko ubu hari ibikoresho twikorera kandi mbere twarabitumizaga mu bihugu byo hanze ibyo bikoresho ni zo mbogamizi twagiraga.”
Nshimiye Jacques umuyobozi w’iri shuri
Ndahiro Andrew umuyobozi ushinzwe guteza imbere ireme ry’uburezi mu kigo cy’igihugu gishinzwe amashuri y’imyuga n’ubumenyingiro (WDA), avuga ko umusaruro w’iri shuri ugaragaza ko abanyarwanda bamaze gukanguka babona ko imyuga yatunga abantu.
Ati:”Ubu imyuga yarahindutse abantu batangiye kubona ko ishuri ry’imyuga ryatunga abantu kandi nabayarangiza batubera aba ambasaderi beza kuko bagaragaza ko imyuga yatunga abantu.”
Ndahiro Andrew umuyobozi ushinzwe guteza imbere ireme ry’uburezi muri WDA
Abanyeshuri barangije muri iri shuri baganiriye na Makuruki.rw bavuze ko ubumenyi bakuye muri iri shuri buzabafasha ku isoko ry’umurimo. Abenshi muri bo babwiye umunyamakuru wacu ko bamaze kubona akazi kandi ko bitwara neza bifashishije ubumenyi barikuyemo.
Abanyeshuri 260 ni bo barangije muri iri shuri
Iri shuri ryatangiye kwigisha imyuga yo gukanika ibinyabiziga mu mwaka wa 2013, ndetse ubu rimaze kurangizamo abanyeshuri 600 muri iyo myaka 3 bamaze bigisha.


text:
Mbere yo gukora ubwoko bwa pizza butandukanye ni ngombwa kumenya uko bakora pate yayo kuko ni ikintu kibanze mukuzikora
Ibikoresho :
Ifarini
Amazi
Umunyu mucye
Uko bikorwa :
Vanga ifarini +amazi +umunyu
Vangira mu mazi mabisi
Ponda ukoresheje intoki
Shyira pate ku meza
Yirambure ukoresheje akabahu cyangwa icupa
Yigire nka capati
Uyikate mu buryo ushaka (forme)
Pate ya Pizza
Mbere yo gukora ubwoko bwa pizza butandukanye ni ngombwa kumenya uko bakora pate yayo kuko ni ikintu kibanze mukuzikora
Labels: guteka, ifunguro ribanza, igikoni


text:
Muri iyi minsi usanga ingo nyinshi z’abashakanye zifite ikibazo mu byerekeranye n’inshuro zo gutera akabariro aho usanga kenshi umwe yifuza gutera akabariro mugenzi we babana mu rugo we atabishaka. Iki kibazo kibangamiye abatari bacyeya mu bashakanye dore ko bamwe bafatiraho umwanzura bavuga bati” Buriya uwo dukundana anca inyuma cyangwa mu by’ukuri ntago ankunda koko nkuko bikwiriye”
Mu mitekerereze ya benshi, kandi koko nk’uko byagakwiriye kugenda, uwo ukunda bihagije, ukwiriye kwifuza kuba waterana nawe akabariro(aha turabwira abashakanye) ariko ku mpamvu zitandukanye hari ubwo uwo mwashakanye ashobora kuba ubona usa nkaho nta busambo umuteye, mbese ubona asa nk’aho adashaka ko mutera akabariro.
Abahanga batari bacyeya bagize icyo bavuga kuri iyo myitwarire nk’uko tubikesha urubuga rwa psychologies.com, uwo urukundo rutuma amarangamutima n’ibyiyumviro bizamuka, aho rwose uwo ukunda umubona ukumva ubushagarira n’umubiri ukaba wakegukira gutera akabariro utagoranye. Gusa dore zimwe mu mpamvu zishobora guca intege umubiri muri icyo gihe
1.Ashobora kuba atakigufitiye impamyi nka mbere
Urukundo hagati y’abashakanye usanga rurangwa cyane no kwifuzanya ndetse no gutera akabariro mu ntangiriro z’umubano. Gusa uko iminsi igenda ishira aho koko umwe aba amaze kwemera bidasubirwaho ko uwo yakunze ari uwe koko. Muri kamere muntu, usanga abatari bacyeya nyuma yo kumva ko uwo ntaho akigiye, ugira amashyushyu yo kumva abandi bityo uwo mwari kumwe ukaba wakwifuza kuba umushyize ku ruhande cyangwa se ubusambo wamugiriraga bukagabanuka.
2. Bishobora guterwa n’umunaniro cyangwa guhangayika cyane
Kunanirwa no guhangayika cyane nabyo biri mu bintu bishobora gutuma umubiri usinzira bityo kumva ko watera akabariro rwose ku ruhande rumwe bigahinduka nk’inzozi cyangwa bikajya bibaho gacye cyane. Mu gihe wumva nta bushake ukigira, ni ingenzi cyane kwitegereza umunsi wawe n’iminaniro ufite kuko kuba unaniwe bishobora kugukuramo ubushake.
3. Bishobora guterwa n’imiti uri kunywa cyangwa iyo uheruka kunywa
Imiti itandukanye ishobora kugira ibyo bita ingaruka zica intege umubiri mu byerekeranye no kwifuza gutera akabariro. Imiti itandukanye ishobora gutuma igitsina cy’umugabo gisa nkaho kitagira byihuse umurego ukwiriye mu gutera akabariro bityo no kukwifuza nk’umugore we ugasanga biragabanutse.
Birashoboka rero ko niba ubona atakikwifuza bidahita bisobanura ko atakigukunda. Impamvu zaba nyinshi zatuma ubona asa n’udashaka gutera akabariro kandi byaba ku mugabo yewe no ku mugore ni uko. Rimwe na rimwe iyo icyo kibazo gikomeje, ni ingenzi gushaka umujyanama ubihugukiwe yaba pschologue cyangwa undi ubonamo ubushobozi akakugira inama ariko ntawakwirengagiza ko kwegera muganga ari ingenzi akagufasha kureba niba koko utari kubiterwa n’imiti uri kunywa cyangwa uheruka kunywa cyangwa se niba atari ikindi kibazo cy’uburwayi.
Ese kumva utagishaka gutera akabariro, byaba ari ikimenyetso cy’uko uwo muri kumwe utakimukunda cyangwa yaba ari intangiriro y’uburemba?
Muri iyi minsi usanga ingo nyinshi z’abashakanye zifite ikibazo mu byerekeranye n’inshuro zo gutera akabariro aho usanga kenshi umwe yifuza gutera akabariro mugenzi we babana mu rugo we atabishaka. Iki kibazo kibangamiye abatari bacyeya mu bashakanye dore ko bamwe bafatiraho umwanzura bavuga bati” Buriya uwo dukundana anca inyuma cyangwa mu by’ukuri ntago ankunda koko nkuko bikwiriye”


text:
“Urubyiruko igihugu cyacu gishaka n’Imana ikunda si urwishwe n’ibiyobyabwenge, ntabwo ari urwishora mu busambanyi, urusuzugura ababyeyi n’abakuru cyangwa urwiyandarika. Turashaka urubyiruko rw’intangarugero kandi ruzi Imana.”
Aya ni amwe mu magambo yavuzwe n’Umuyobozi w’Akarere Ushinzwe Imibereho Myiza y’Abaturage kuri iki cyumweru tariki ya 20 Ugushyingo 2016 mu nzu mbera byombi y’Akarere ka Gicumbi ahabereye igitaramo cyo guhimbaza Imana cy’ urubyiruko ruba muri za chorale yo mu madini anyuranye rufatanyije n’ubuyobozi. Iki gitaramo cyari cyitabiriwe n’abantu benshi cyane, cyari gifite intego igira iti:”Gicumbi ni wowe utahiwe”.Hatangiwe ubutumwa bushishikariza urubyiruko kwirinda ibiyobyabwenge aho abaririmbyi bagize bati “Utazi agaciro k’amaguru abyinira inzoga”.
Mu butumwa bwatanzwe mu ndirimbo zihimbaza Imana no mu magambo yavuzwe, urubyiruko rwashishikarije bagenzi babo bitabiriye ibibi byo kwishora mu biyobyabwenge cyane ko Akarere ka Gicumbi ari akarere gaturanye na Uganda kakaba kabonekamo ibiyobyabwenge bitemewe mu Rwanda cyane cyane kanyanga n’izindi zitemewe mu Rwanda.
Byiringiro Justin uhagarariye itsinda ry’abateguye iki gitaramo yavuze ko urubyiruko rukwiye kugarukira Imana rukajya mu nzira zayo kuko nta gihombo kirimo. Yagize ati “twishimiye ko iki gitaramo kitabiriwe cyane kandi ari ubwa mbere. Turasaba urubyiruko ko aho kwiyandarika no kwishora mu biyobyabwenge rwaza tugafatanya, tugasenga tukiga imishinga yaduteza imbere. Ubu turashaka ko iki gitaramo kizajya kiba nka kabiri mu mwaka.”
Mu ijambo rye ryo gusoza iki gitaramo, Umuyobozi w’Akerere Wungirije Ushinzwe Imibereho myiza y’Abaturage , Benihirwe Charlotte yashimiye igitekerezo cy’uru rubyiruko arwibutsa ko rugomba gufasha ubuyobozi kugarura bagenzi babo bakiri mu icuraburindi ryo kunywa ibiyobyabwenge. Yabijeje ubufasha igihe cyose ruzajya rutegura ibikorwa nk’ibi.
MUTUMWA Vincent
PRMCO/GICUMBI DISTRICT
Mobile: +250 789480490/788487894
E-mail: mwavincent@yahoo.fr


text:
Integenke zabakiranutsi zibasha gukiza abanyabyaha!Inkozi zibibi
28th FEB,2016 Ijambo ry’Uhoraho rinzaho maze rirambwira riti,mwana w’umuntu,uyu munsi wandike iby’umuhamagaro w’Uwiteka ku mwana w’umuntu,kugirango uwboko bwanjye busobanukirwe impamvu habaho intambara ikomeye cyane kubahamagawe n’Uwiteka Imana ya bakiranutsi uko niko Uwiteka avuga.
Dore bamaze igihe bakuvuga cyane harabakuvuga nabi cyane kuko ubangamiye inyungu zabo ni cyubahiro cyabo,hari nabakuvuga neza kubera umurimo ukomeye naguhamagariye ku nkorera ibyo rero ntibiguhagarike umutima kuko uko niko bigenda abana b’Abantu bazirana n’umuntu Uhoraho ahagurukije kubera ishyari hamwe ni mbaraga z’umwijima zibakoreramo
Bahora bavuga yuko bakeneye Imana cyane,ariko Uwiteka yagira atya agahagurutsa umuntu runaka intabara zigatangara bagatangira kurwanya uwo Uwiteka yambitse imbaraga z’umwuka wera nyamara bakibagirwa yuko Uwiteka ari we Mana kandi ari we mugenga wa byose uko niko Uwiteka avuga.
Njyanwa mu iyerekwa mbona ibikomeye maze gucishwamo,mbona amagambo ya bantu bavuga akanyuraho hejuru yanjye nk’umuyaga maze nerekwa wa muvugabutumwa w’umugore witwa Marie Esther Murebwayire araza arambwira ngo,ejo barimo bskuvuga nabi cyane ku buryo amagambo bavugaga ntashobora kuyasubiramo!
Ijambo ry’Uhoraho rinzaho maze rirambwira riti,mwana w’umuntu,iyo mvugo niy’umuntu ushaka ko mwakongera gusubirana cyangwa kuvugana ntaho ihuriye nukuli kwibyo akubwira,kuko byamaze kugaragara yuko ufite ho Uhoraho nka gakondo yawe usibye se ku kuvuga,no ku kwica ntibaba barakwishe?Uko niko Uwiteka abaza!
Nuko rero ntiwite ku magambo ya bantu kuko abo bose iyo Uwiteka ataza ku kulinda bari kuvuga yuko wabuze ubwenge uko niko abana b’Abantu bakora ndetse ninako bateye niko bamera iyo ibintu bimaze kubayobera batangira guhimba amayeri yo kwigarura buretse gato ahubwo uzumva n’uwahoze ari madamu wawe atangira kwigarura yiyibagize ko yakwise imbwa ndetse yanatutse mama wawe witabye Imana ku wa 1st Mutarana 1981 kandi wowe utarigeze utuka nyoko bukwe uko niko abadamu bamera biyibagiza ibibi byabo bagashaka kubitwikiriza ibyiza batagira kugirango bibanyuze mu muhanda base nabambaye kandi bambaye ubusa(Ibikorwa)niko Uhoraho avuga
Uyu munsi wandike kumuhamagaro w’Abraham,Issack,Yakobo,Esau,Josepf kugirango ubwoko bwanjye bubashe gusobanukirwa yuko gukorera Uwiteka ntabwo arukudamarara kuko umwanzi aba arwanya ijambo ry’Uhoraho kugirango bigaragare yuko Imana itajya igirira neza abantu bayo.Nyamara Uwiteka aba afite icyerekezo kigari cyane akwerekezamo ariko kubera gukunda ibyavuba na vuba bybadayimoni akenshi bituma abantu batabasha gusohoza umugambi w’Uhoraho bagaca inzira ngufiya maze bagapfukamira umwanzi Satani akabaha ibyo bifuza barangiza bakabibatiza amazina y’Uwiteka babeshya yuko Uwiteka ariwe wabahaye umugisha uko niko umwanzi akoresha amayeri kuko asobanukiwe integenke za muntu ko ntakwihagana agira mubuzima bwe bwaburi munsi kugirango atazabona ubugingo buhoraho uko niko Uhoraho avuga.
Bene data bakundwa ikigisho cyo kuri uyu munsi wa mbere wisabato,uko niko Uhoraho yagitegetse kugirango dusubire ku bakurambere bacu ba cyera twitegereze kandi tunyure munzira zabo za kera maze tubashe gusohoza amahoro mu bugingo buhoraho twateguriwe n’Uhoraho
Banza utekereze amagambo nibitutsi byavuzwe ku mugaragu w’Imana akaba n’umuhanuzi nk’uko Uwiteka yabibwiye Umwami Abimelech ubwo yamubwiraga yuko Sarah atar’umugore we ahubwo ko yari mushiki we.Nibyo kuba yari mushiki we ntibyakuragaho kuba babana nkumugore n’umugabo kuko icyo gihe buri bwoko cyangwa buri muryango bashakanaga ukwabo kuko babaga bataziranye ndetse nururimi rwabaga rutandukanye
Ariko yamaze imyaka myinshi ategereje isezerano uhereye kumyaka 75 kugeza kumyaka ijana 100 year agitegereje isezerano ry’Uhoraho.Kugeza ubwo Sarah amubwiye ati,ubanza Uwiteka atari we wavuganye nawe,ngaho nguhaye uburenganzira genda urarane na Hagar turebe ko wabona akana ejo tutazasiga ubutunzi bwacu tukabusigira Elizari utari uwo murubyaro rwacu.Tekereza uyu munsi ari wowe bibayeho ukageza muri iyo myaka mbese byaba byifashe gute?rubanda,abo muvukana,inshuti zawe,nabandi ubwo se wajya ubabwira ngo ufite isezerano urabona bakumva?
Ungera utekereze ku bantu bihaye amasezerano detse bamwe biyise mama ISSAC ese n’Uwiteka wabise ayo mazina?Ubwo se koko nibasaza batikoze imugongo urumva ako gahinda kangana iki?Umwuka w’ikinyoma ngo uko niko bizera Imana? Ofcaurse birababje cyane !!! Ibyo byose byabereyeho kugirango byigishe ibisekuruza bizakurikiraho kuko Uwiteka atajya akora umushinga wigihe gito ahubwo akora uwibihe byose “Long term Eternal” Project”kugirango nabandi bazabyigireho.
Uko byagendekeye Abraham,ninako byagendekeye umuhungu we ISSAC, “a Son like father”cyakora we kuko isezerano ryari ryegereje yamaze imyaka (20) we na Rabech batarabona urubyaro tekereza icyo gihe amagambo mukuru we Ishumail yaba yaravugaga nubwo tutari duhari ariko umenye yuko yirukanywe kugirango atazaraganwa hamwe na ISSAC ngo niwe ufite Imana da!!!Akenshi kuko abantu baba batazi umugambi Uwiteka agufiteho,bihutira kuguciraho iteka nyamara iyo ugiriwe Ubuntu ugahabwa ubwenge ubuhanga no kumenya ukabasha gusobakirwa yuko wahamagawe kandi ko Uwiteka agufiteho umugambi atar’ibyo wabwiwe nabafarisayo bishobora ku kugufasha bikaba byakugeza kure cyane yahoo utekekereza
Nubwo bigaragara yuko Abraham n’Umuhungu we ISSAC babeshye Umwami ko abadamu babo atari abafasha babo ahubwo ari bashiki babo,Uwiteka ntiyabuze kubarwanirira.Tekereza iyo Abimelech aza kurongara Sarah ese SARAH yari kuzapfa yongeye gusubirana na Abraham?ISSAC wabeshye ko REBECH atari umufasha we iyo Abimelech aza kumurongora usibye ko Imana yaciye inzira akababona barimo basomanira mugikari urumva byari kuzagenda gute?Umwami yagutwara umugore ukazongera kumubona?Uyu jyewe nawe twari kuba tuvuga iki?
Uwiteka Imana yabakiranutsi,azi ingaruka ni ntengenke byaba bantu kandi azi ni ngaruka bigira kumurimo we,ahangaha rero urabona ko Uwiteka iyo ataza guhagarara kumurimo we uyu munsi umwanzi satani aba adukwena cyane atwereka yuko Uwiteka atajya alinda abakiranutsi.Ariko tunakuramo isomo rivuga yuko kubo Uwiteka yahamagaye ndetse yanatoranije ajya abalindira no muntegenke zabo ibyari ibinyoma akabihindura ukuri
Uko niko byagendekeye Yakobo wavukanye na ESAU nyamara imigenzo yicyo gihe kugeza na nubu umwana wimfura niwe uragwa imitungo ahanini yose yo murugo ndetse nabahawe iyabo uwagizwe umutware ahabwa ububasha bwo kubagenzura kandi aba atari iye kugirango hatazagira uyivuyarara ejo akazahinduka ikibazo mu muryango kandi yarahawe umunani we.
Ariko kuri ESAU we siko byamugendekeye kuko atahawe umunani cyangwa umugisha kubirebana n’iby’umwuka kuko ISSAC abana be bari bamuzi yuko arumuhanuzi bityo rero bakaba barizeraga yuko ijambo rimwe gusa yavuga kumwana we,ryagombaga kuzagira ingaruka nziza kubugingo bwabo.
Umunsi wo gutanga umugisha Imana yateje ikibazo umubyeyi wabo ISSAC asaba kugaburirwa inyama wagirango ntiyarasanzwe azirya?Nuko abwira ESSAU ati mwana wanjye geregaza unzanire inyama maze nkwihere umugisha igihe cyose umubyeyi w’umugabo aba aganira n’umwana we wimfura,usanga umugore aba ashaka kumenya icyo baganiriye kubera amatsiko igihe cyose ISSAC yaganiraga na ESSAU Rebech yazaga kumviriza kuko niwe wari yaravuganye n’Uwiteka Imana ubwo yaratwite impanga zabo bana bombi
Gukundwa n’umubyeyi utakunzwe n’Uhoraho nta cyo byakumarira kuko Yakobo yakunzwe n’Uwiteka yanga ESSAU ntumbaze impamvu Uwiteka icyo kibazo niwe ukizi kandi ninawe wagisobanura ngirango ashingira kuri kamere y’umuntu bitewe nuko ateye ahari(Abaroma 9:10)Imana yakunze Yakobo,ESSAU iramwanga
Ninayomvu agiye guhiga akabura umuhigo kuko igihe cyo kwamburwa umugisha cyari cyageze uko niko abatari muri gahunda y’Uhoraho bagiye kwamburwa umugisha aho bazajya guhiga ntibaronke bakazasanga Uwiteka yamaze kuduha umugisha w’iby’umwuka bakazasigara barira mu myotsi.
Kubera umujinya ESSAU yahise ashaka abanyamahanga kazi abamowabu kazi kugeza nawe igihe yaje kwitwa MOABU kuko umugisha wamatungo nta cyo ushobora ku kumarira amaze kubona yuko abonye umugisha wa matungo yibwiye yuko wa mugisha murumuna we yamwambuye nta cyo ukivuze,ariko ntiyigeze amenya yuko umugisha yambuwe warumugisha wiby’umwuka muri gahunda y’Uhoraho yateganyaga kuzahindura urubyaro rw’Abrahamu kuzahinduka nkumusenyi wo kunyanja.
Yakobo kubera yuko yaraziko azicwa na mukuru we ESSAU yahise abwirwa na Nyina guhungira kwa nyirarume Rabani aho yagiye akaba umugaragu imyaka (20) maze nawe unyumvire umuntu uzakomokwaho kuzaba ihanga rikomeye cyane mu isi yabazima!Yragiraga ihene n’intama
Ahangaha ubaye wowe usibye wenda umaze kumenya gahunda ya Yakobo,ariko tekereza uramutse urangije amashuri yawe,usibyeko Yakobo ntamashuli yagiraga usibye kurota no kwerekwa hanyuma ukajya kuragira ihene za nyokorome mbese wabifata ute?Ubundi se wabyemera?Iby’Imana namabanga.
Tekereza muri ibi bihe ubwiwe ko uzasimbura umwakagara ku ngoma wenda nibura amezi (2) gusa mbese wabyizera? Tureke kuvuga ibikomeye cyane ahubwo tuvuge ibigaragarira amaso ya bana b’Abantu bijyanye nubuzima turimo uyu munsi wa none bitekerezeho burya kwizera umuntu yizera ijambo ry’Uhorahp yavuganye nawe niba utajya uvugana nayo waba ufite ikibazo gikomeye kuko bynakugora kwemera cyangwa kwizera ko uzajya mu ijuru
Ariko muri ubwo butayu bwa Yakobo yakomeje kwizera Uwiteka Imana niho yavuze ngo,iyo itaba Imana ya data ISSAC na Abraham uba waransezereye amara masa! Itangiriro 31:39-43 iyo Uwiteka agufiteho gahunda umwanzi satani nta tinya gukoresha mama wawe cyangwa papa wawe cyangwa abavandimwe bawe ba nyogosenge cyangwa ba nyokorome cyangwa babyara bawe ngo arusheho kugandamiza ndetse bashobora no ku kuroga bakakugirira nabi kugirango utazegera ubaruta ukagera muri ya masezerano y’Uhoraho nyamara se nubwo Josepf tuza kumugeraho ntiyabuze kubagirira neza nyuma yo gutabwa murwobo bamwita karosi,nyuma yo gukurwa murwobo agurishwa kwa mu Misiri afungwa imyaka (13) muri gereza ategereje isezerano Imana irahamurindira kugirango atajya kuzerera akavangirwa nabadayimoni kuko muri gereza bamugize umubozi ndetse akajya anasobanura inzozi za bantu barose uwo ni Majeshi Leon kumulindi kuri 15 yafunzwe iminsi (700) yamaherere arimo gutunganywa n’Uwiteka Imana yabakiranutsi kubw’umulimo warumuri imbere akora uyu munsi
Ariko nubwo Yosefp yabaye ukomeye ku Mwami,ntiyigeze yita kubyo abavandimwe be bamukoreye ahubwo yihutiye kubaramira vuba na vuba ngo batarimburwa ninzara iyaza kuba undi yari guhamagaza ababyeyi be abandi akabareka bakarimbuka bakicwa ninzara ariko kubera urukundo ntiyigeze abitura inabi bamugiriye reka nibwire yuko nanjye ariko bishobora kuzangendekera kuko mbitekereje hakiri kare ahari bishobora kuzangirira umumaro nawe usomye ibi nanditse uramenye icyo gihe nigisohora ntuzatinye kunyibutsa kugirango satani azakorwe nisoni zibyo yadukoreye amenye ko ntawurwanya Uwiteka Imana kuko afite imbaraga ububasha nubushobozi kuri buri kiremwa cyose.
Ndakubwiz’ukuri niba wiyizi neza ko ufitanye isezerano nayo,menya yuko byanze bikunze abakurwanya bose uzabagaburira ubahembure mu gihe cya akaga bamenye yuko Uwiteka Imana wizeye itajya itetereza abayihungiyeho izakulinda amajya namaza ntukangwe nibyo bitero bya Satani na Jackson nkurunziza hamwe na Nyiramongi Jezebel n’umwakagara kuko mu gihe kitari kure Uwiteka agiye kwigaragaza kuko intwari ubu zirataka zinyinyiriwe ahasigaye nah’intwarane
Nuko rero ubwo bimeze gutyo niki utekereza,izi nyigisho zaba har’icyo zikumariye?Urumva hari icyerekezo waba ubonye mbese intambara zawe uzirwana gute?Ese waba urumunyabwoba?Nawe se waba ushaka gutanga umugore wawe kubera gutinya umwakagara?Numutanga Uwiteka atagufiteho umugambi,aramutwara ntabwo azamukugarurira cyeretse nimba wizeye ko Uwiteka ari kumwe nawe
Ikindi nuko kuba Umwami Abimelech yarabashije guhamya ko Uwiteka yavuganye nawe akamubwira yuko Sarah arumufasha wa Abraham,byongereye kwizera Abraham nubwo Sarah we nta cyo byaje kumumarira Abraham yamenye yuko Uwiteka ari kumwe nawe kandi abasha kumunuranira kandi cyane ndetse no mu gihe cya kaga na makuba mu gihe we integenke imbaraga zo kwizera Uwiteka Imana zamurangiranye ndetse kuruhande rwa Abimelech nawe yarataravugana n’Imana kuva yabaho ariko kuko umugaragu w’Uhoraho yari yageze murugo rwe byatumye Uwiteka Imana abasha kuvugana nawe binyuze muntegenke za Abraham
Bivuzengo, mu ntegenke zabakiranutsi,abanyabyaha babasha kubonamo imbaraga z’ Imana niba rero integenke za bana b’Abantu habonekamo imbaraga zitangaje,byaba bugenda gute mu ntegenke z’Imana?Aya magambo subwambere nyandika ndetse sunubwakabiri bubaye ubwa gatatu bitekerezeho kuko uyu munsi Uwiteka yagambiriye yuko wagira icyo wigamo bikakubera ingirakamaro kugirango ubashe kugera kurwego rwo kwizera Uwiteka Imana akwifuzaho!Aha nashaka kubabwira ngo no muntegenke zacu Uwiteka ajya abana natwe ndetse integenke zacu akazihindura imbaraga zo kwizera zigirira umumaro inkozi zibibi zigahabwa kumenya Uwiteka Imana yabakiranutsi
Hanyuma se nimba aruko bimeze,noneho imbaraga zabakiranutsi zaba zingana iki?Niba integenke zabo zishobora gutuma bamenya Imana bizagenda gute umunsi bazahabwa imbaraga?Iki kigisho cyo muri ibi byanditswe ubanza nsa naho naba ngishoje ariko umwuka wera naramuka ampaye irindi hishukirwa sinzabura kongera kubyandikaho Uwiteka abane namwe kandi abagirire neza ndetse murusheho gushora imizi yo kwizera nunanirwa kwemera iby’ijambo ry’Uhoraho basi uzemere ibyanjye kuko ibyo mpura nabyo ninabyo nandika kandi bijyanye ni jambo ry’Imana
Harumuntu nabwiye ngo nagere ikirenge mu cyanjye arambwira ngo nta bwo ndi intumwa Paul,ndamusubiza nti nyamara yabivuganye kwizera shingiye kumurimo yakoraga nanjye mbasha kubivuga mu gihe cyose numva nta mutima uncira urubanza kuko numva binkwiriye kuvuga gutyo nkigisonga cya Kristo.
Erega ibyo abagaragu b’Uhoraho batubanjirije bakoze natwe tubasha kubikora igihe cyose tuzaba twmeye kugendana n’Uhoraho(Umwami Yesu ati nimunyizera muzakora ibiruta ibyo nakoze urabona yuko Umwami wabakiranutsi Yesu Kristo atigeze ashyiraho inzitiza zo kumwizera cyangwa zo kumukorera icyo usabwa gusa nukugendana ni jambo rye ibindi azajya abyikorera.


text:
RUlindo: RALGA yagiranye ibiganiro n’abanyamuryango bayo
Kuri uyu wa kabiri tariki ya 25 Werurwe 2013, ishyirahamwe rihuriweho n’uturere n’umujyi wa Kigali RALGA, ryasuye akarere ka Rulindo mu rwego rwo kuganira n’abanyamuryango baryo, ngo barebere hamwe uko imikorere ya RALGA ihagaze muri iki gihe, ibyo RALGA yagezeho, ibyo iteganya n’ibindi.
Iyi nama yitabiriwe n’abakozi b’akarere, abagize inama njyanama y’akarere n’abayobozi bahagariye abandi kugeza ku rwego rw’umudugudu, bakaba basobanuriwe imikorere ya RALGA, abanyamuryango ba RALGA abo ari bo n’ibindi.
Senateri Bizimana Jean Baptiste akaba na perezida w’inama njyanama y’akarere ka Gicumbi wari uyoboye iri tsinda ryasuye akarere  ka rulindo, yasobanuye ko RALGA ifite gahunda yo gusura uturere twose mu gihugu.
Yavuze kandi ko ikigamijwe ahanini ari  ugusobanurira abanyamuryango ba RALGA  inshingano zayo , no kubasaba gutanga ibitekerezo kugirango bagire uruhare mu byo RALGA iteganya gukora mu myaka 5 iri imbere.
Yagize ati “Twasuye akarere ka Rulindo mu rwego rwo kuganira no kungurana ibitekerezo n’abanyamuryango ba RALGA, mu rwego rwo gusenyera umugozi umwe mu kuzamura iterambere ry’uturere n’umujyi wa Kigali.â€
Umuyobozi w’Akarere wungirije ushinzwe ubukungu n’iterambere mu karere ka Rulindo Mulindwa Prosper, mu izina ry’abanyamuryango ba RALGA yashimiye ubuyobozi bwa RALGA ku gitekerezo cyiza bagize cyo kurushaho kwegera abanyamuryango.
Yanabashimiye kandi ku buryo bafasha Akarere kugera ku nshingano kihaye, kuko inama babaha ngo zibafasha mu kazi kabo ka buri munsi.
Abitabiriye iyi nama batanze ibitekerezo, bagaragaza ibyo RALGA yavugurura harimo kurushaho kongerera ingufu abayobozi b’inzego z’ibanze, kunoza imitangire y’ibizamini n’akazi, kunoza uburyo amakuru ku bikorwa bya RALGA yamenyeshwa abanyamuryango n‘ibindi.
Zimwe mu nshingano za RALGA harimo gufasha inzego z’ibanze kunononsora imikorere zikanakurikiza amategeko, gutanga umusanzu mu mikorere myiza no mu mucyo cyane cyane mu mitangire y’akazi n’ibindi.
Mu rwego rwo kurushaho kongerera ingufu n’ubumenyi ku bakozi bo mu nzego z’ibanze, RALGA ikaba iteganya  gutangiza ishuri rizajya ryigisha mu byiciro bitandukanye abakora mu nzego z’ibanze.
Iri shuri ngo rikazajya ritanga ubumenyi mu byiciro bitandukanye, aho biteganyijwe ko rizatangira mu ntangiro z’umwaka wa 2015.
RALGA yatangiye mu mwaka wa 2002 ,ari ishyirahamwe ridaharanira inyungu.


text:
Airtel ikomeje kwesa imihigo
Inzozi zibaye impamo ku banyarwanda bari bafite icyifuzo cyo gutunga moto.None sosiyete mu itumanaho Airtel yeseje imihigo aho imaze gutanga moto ku banyarwanda batandatu.
Akimara gushyikirizwa ibyangombwa byose yazamuye ijwi hejuru ati:nsezeye kubushomeri mbicyesha Airtel,ngiye gukomeza amashuri yange ya kaminuza nta mpungenge mfite kuko ntazabura minerivale n'umuryango wange ukabaho neza.
Uyu witwa Felicien Habiyambere wo mu karere ka Nyabihu akaba yarayegukanye ari uwa gatandatu.Bamwe mu bo twaganiriye badutangarije ko bemeye badashidikanya ko intero ya Airtel ihwanye ni byo bakora umwe muri bo ati >Abandi nabo bati:<<Byari bikwiye ko n’andi masosiyete ashaka icyateza abakiriya babo imbere nibura bakajya babona aho bakura amafaranga yo kugura ayo mayinite reba nawe umuntu yaba afite moto mu muhanda akabura uko agura amayinite ntabwo byashoboka.Abari bateraniye aho bacicikanye bajya kugura sim card ya Airtel zibana abacuruzi nke kubera ubwinshi bw'abazishakaga
Ubwo tateguraga iyi nkuru twashatse kumenya uko hanze mu banyarwanda bari kumva iyi sosiyete maze tubaza bamwe mu rubyiruko batubwirako ari sosiye yaje izi icyo igiye gukora kandi ko ifite umwihariko wo kwegera abanyarwanda aho ifite ibiciro binogeye buri mu nyarwanda wese kabone niyo yaba ari mu cyiciro cya mbere cy’ubudehe nawe ntiyibagiranye ashobora guhamagara cyangwa guhamagarwa aho amafaranga 59 gusa ahagije kugirango avugane ni nshuti ze.
Banganiriho Thomas


text:
Perezida w’ u Rwanda Paul yagereranyije kurangiza inshingano umuyobozi aba yahawe no kurwana urugamba, yongera kugaya abayobozi bakora mu nzego zimwe badakorana, anabaza niba ingabo zarwana urugamba zidakorana.
Ubu ni bumwe mu butumwa Perezida Kagame yatanze atangiza umwiherero wa 15 w’ abayobozi bakuru b’ igihugu urimo kubera I Gabiro mu karere Gatsibo.
Yagize ati “Abantu 100 gusa bagiye ku rugamba, ariko buri umwe akikorera ibyo yishakiye , usigara inyuma umwanzi abari imbere urwo rugamba barurwana bate? Icyerekezo twihaye twakigeraho gute abantu badakorana ku rugamba rumwe?”
Ikibazo cy’ abayobozi badakorana si ubwa mbere Perezida Kagame akivuzeho mu mwiherero kuko no mwiherero wa 10 iki kibazo yavuze ku bayobozi bakora muri Minisiteri badakorana.
Kuri iyi nshuro yahishuye ko hari bamwe mu bayobozi bitwaza ko impamvu badakorana ari uko babaha gukorana n’ abo badashaka. Ababaza niba bahawe kujya kwihitiramo abo bakorana neza.
“Kudakorana , kutajya impaka bivuze iki? Ese uwakubwira ngo jya hariya nga bariya hitamo abo ukorana nabo, amaherezo wakorana nabo? Nicyo cyabuze? Niba udakorana n’ umuntu kubera ko akubangamiye cyangwa utamushaka uwakubwira ngo ugende wihitiremo abo ukorana nabo byaruta?”
Umukuru w’ igihugu kandi yanongeye gukomoza ku kibazo cy’ abayobozi baguma mu biro ntibegere abaturage abaza ikibura ngo abayobozi bave mu biro begere abaturage abayobozi batandukanye bamubwira ko ariko ikosa ryakorwaga ariko bagiye kwisubiraho.
Perezida Kagame yagaragaraje ko arambwiwe kuba hashize imyaka 15 hari ibibazo bimwe bihora bigaruka bitarangira. ati "Ndaza kubamerera nabi"
Yagize ati “Ba mayors ikibazo ni iki? Abana bakirwa ku mihanda ntibage mu ishuri twarashyizeho uburyo bagomba kwiga. Mumbwire ko mutambwira ndabaraza hato…abandi nituha mwe muraza gusigara hano, ntaho muri buge mutanshubije”.
Uyu mwiherero witabiriwe n’ abayobozi bagera kuri 300 baturutse muri Leta no mu miryango y’ abikorera. Uyu mwiherero uzamara iminsi 4. Biteganyijwe ko hazasuzumwa uko imyanzuro yafatiwe mu mwiherero wa 14 washyizwe mu bikorwa hakanafatwa indi myanzuro.
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho
ibi birababaje rwose kumva umuyobozi yatinyuka kuvuga ko bamuhaye gukorana nuwo adashaka,Umusaza yararushye rwose,akazi karabuze,benshi birwa bicaye none ngo babahaye gukorana nabo badashaka?rwose bahave bamuhaye igisubizo kandi bemera kujya mu baturage nibyingenzi
ibi birababaje rwose kumva umuyobozi yatinyuka kuvuga ko bamuhaye gukorana nuwo adashaka,Umusaza yararushye rwose,akazi karabuze,benshi birwa bicaye none ngo babahaye gukorana nabo badashaka?rwose bahave bamuhaye igisubizo kandi bemera kujya mu baturage nibyingenzi
Gukorana nuwo adashaka? Bajye begura niba batabishoboye


text:
Uyu mupadiri afite amateka akomeye mu Rwanda, kuko ni umwe mu bahanga bakomeye bakoze ubushakashatsi ku rurimi rw’Ikinyarwanda aza no kwandika Inkoranyamagambo (Dictionaire) y’ikinyarwanda.
Padiri Irénée Jacob, yageze mu Rwanda mu 1965, ubwo yari afite imyaka 27 y’amavuko.
Musenyeri Philippe Rukamba, Umushumba wa Diyoseze ya Butare akaba na Perezida w’Inama Nkuru y’Abepisikopi mu Rwanda, yabwiye IGIHE ko Padiri Irenée Jacob yitabye Imana azize uburwayi.
Musenyeri Rukamba ati “Yari arwaye, ni ubusaza kuko yari amaze gukura kuko bashatse no kumwohereza iwabo kwivuza, ariko ni indwara z’ubusaza zisanzwe yari arwaye.”
Yavuze ko Kiliziya Gatolika yahombye umuntu w’ingirakamaro kuko yatanze umusanzu ukomeye mu kubaka Sosiyete Nyarwanda ndetse no kwigisha ijambo ry’Imana.
Biteganyijwe ko Padiri Irénée Jacob ashyingurwa kuri uyu wa 13 Ukwakira 2016, mu irimbi ry’i Ndera, naho Misa yo kumusezeraho ibere kuri Sainte Famille.
Mu kiganiro yigeze kugirana n’umunyamakuru wa Radiyo Salus mu 2011, yasobanuye uburyo akigera mu Rwanda yagowe n’Ururimi rw’Ikinyarwanda, n’uko yafashe umwanzuro wo kukiga mu mashuri abanza.
Padiri Irénée yagize ati “Nkigera mu Rwanda byarangoye gushyikirana n’abantu, kandi ngomba kubashyikiriza inkuru nziza (Ivanjiri), mfata icyemezo rero cyo kwigana Ikinyarwanda n’abana bo mu mashuri abanza, hari muri Paruwasi ya Cyahinda (kuri ubu ni mu murenge wa Cyahinda, Akarere ka Nyaruguru).”
Yakomeje asobanura uko yize Ikinyarwanda mu gihe cy’imyaka itatu n’uburyo abandi Bapadiri bamutangariraga.
Ati “Umwaka wa mbere nawize ukwezi kumwe, uwa kabiri nawize ukundi kwezi, uwa gatatu nawo ukwezi n’uko mba ndangije umwaka wa gatatu, abandi bapadiri bagenzi banjye byarabatangazaga cyane ndetse bikanabasetsa iyo barebaga ukuntu nateraga imbere bishimishije."
Padiri Irénée abamuzi neza bemeza ko yari azi kuvuga neza Ikinyarwanda kandi azi no guca imigani y’imigenurano, gusa ngo mu mivigire ye (Prononciation) wumvaga ko atakivuga nk’umunyarwanda kavukire.
Kumenya kuvuga Ikinyarwanda byamusabye ishyaka n’umuhate
Padiri Irénée Jacob ataritaba Imana yasobanuye ko yifuzaga kumenya kuvuga neza ururimi rw’ikinyarwanda bituma akoresha uburyo bwose bushoboka ngo amenye kukivuga no kucyandika.
Ati “Uko nigaga rero naganiraga n’abana bikampa kumenya amagambo atari make n’uburyo bwo kuyavuga. Ikindi cyamfashije mu mibereho isanzwe ni ugusura abaturage iwabo mu ngo, tukaganira bakanyereka ibikoresho binyuranye, najyaga no mu minsi mikuru yabo tugasangira inzoga mbese tugasabana.”
Akigera mu Rwanda yahuye n’ingorane
Padiri Irénée yavuze ko akigera mu Rwanda, uretse kugorwa n’ururimi rw’Ikinyarwanda, ngo yahuye n’imbogamizi y’uko yari ageze mu gihugu gikennye kidafite amazi meza n’umuriro w’amashanyarazi nkuko iwabo byari bimeze.
Ati “Ingorane ya mbere nahuye nayo yari ukumva ururimi rw’Abanyarwanda rwiganjemo inshoberamahanga n’imigani y’imigenurano. Indi ngorane ni uko nari nturutse mu gihugu gikize nka Canada cyateye imbere mu buryo bugaragara, nkaza kuba mu gihugu gikennye, amazi, umuriro, isuku nke n’ibindi, mbese ntibyari binyoroheye.”
Yakomeje asobanura ko ingorane zose yahuraga nazo yageragezaga guhangana nazo ntacike intege kubera ishyaka yari afite ryo kwamamaza inkuru nziza ya Yezu kirisitu (Ivanjiri), n’urukundo yumvaga afitiye Abanyarwanda.
Ikirere cy’u Rwanda cyamuguye neza
N’ubwo akigera mu Rwanda yahuye n’ingorane zitandukanye, Padiri Irénée yashimangiye ko ikirere cy’u Rwanda cyamuguye neza kandi ari cyiza ugereranyije n’ahandi.
Yagize ati “Ikirere cy’u Rwanda nk’uko namwe mubizi ni cyiza cyane, iyo tugize Imana imvura n’umucyo birabisikana, ubushyuhe n’ubukonje biri mu rugero, nabyo byamfashaga kubaho nezerewe.”
Igitekerezo cyo kwandika Inkoranyamagambo y’Ikinyarwanda cyavuye he?
Padiri Irénée ni umwe mu bakoze ubushakashatsi ku Kinyarwanda ndetse yandika n’Inkoranyamagambo y’Ikinyarwanda, abisabwe n’Abamisiyoneri ba Afurika bitewe n’ishyaka bamubonanaga, kugira ngo afashe bagenzi be b’abazungu kumenya Ikinyarwanda.
Gusa ngo bitewe n’uburyo yumvaga akunze ururimi rw’Ikinyarwanda ndetse n’Abanyarwanda, byabaye nko korosora uwabyugaka.
Ati “Mu by’ukuri icyo gitekerezo cy’ubushakashatsi sinari ngifite mbere hose, ahubwo abakuru b’umuryango wanjye b’Abamisiyoneri ba Afurika, babonye inyota nari mfite yo kumenya Ikinyarwanda ndetse n’uburyo nateraga imbere mu gukoresha urwo rurimi, bansaba kugira icyo nakora cyafasha bagenzi banjye bandi, biba nko korosora uwabyukaga.”
Uko Inkoranyamagambo y’Ikinyarwanda yabashije kuyandika
Bitewe n’ishyaka yari afite, Padiri Irénée Jacob ngo yasuye ibigo bitandukanye mu Rwanda birimo Ikigo cy’Igihugu gishinzwe Ubushakashatsi i Butare, cyitwaga Institut National de Recherches Scientifique (INRS), kugira ngo ashake uko azandika Inkoranyamagambo y’ikinyarwanda.
Icyo gihe yahasanze abashakashatsi barimo Cyprien Rugamba, n’abandi nka Simeon Bizimana, abagezaho umushinga yari afite wo kwandika Inkoranyamagambo y’Ikinyarwanda, maze barawushima.
Ati “Banyakiriye neza cyane, mbese bishimiye gufasha uwo muzungu ushimishijwe no kumenya ururimi rwabo, akanarukoraho ubushakashatsi.”
Mu bandi bahanga yagishije inama kugira ngo umushinga we awushyire mu bikorwa, barimo Musenyeri Alexis Kagame, icyo gihe wari igisonga cya Musenyeri Jean Baptiste Gahamanyi, akaba n’umwarimu muri Kaminuza Nkuru y’u Rwanda.
Yanditse ibitabo bitatu mu myaka itandatu
Padiri Irénée Jacob yavuze ko yanditse ibitabo bitatu mu gihe cy’imyaka itandatu, kuko buri gitabo cyamutwaraga igihe cy’imyaka ibiri.
Ibi bitabo bifite umutwe uri mu rurimi rw’Igifaransa ugira uti “Dictionnaire Rwandais-Français en 3 volumes".
Yavuze ko nyuma yo kurangiza kwandika ibi bitabo bitatu, abantu babyakiriye mu buryo butandukanye kuko hari ababyishimiye n’abandi babyamaganiye kure.
Ati “Bamwe barabishimye bavuga ko umuzungu nkanjye byibuze mbashije kurangiza ibyo bitabo mu gihe gito nyamara bo byarabananiye. Ariko na none hari n’abandi babigayaga bavuga ko ari ubushimusi.”
Nyuma yo kwandika Inkoranyamagambo y’Ikinyarwanda, Padiri Irénée Jacob yasabwe n’abakuru bo mu muryango w’Abamisiyoneri ba Afurika kujya yigisha Ikinyarwanda abandi ba Misiyoneri b’Abazungu babaga mu Rwanda.
Icyo gihe ngo yarabikoze ndetse abonye n’uburyo bahuraga n’ingorane zo kumenya Ikinyarwanda bituma yandika n’ikindi gitabo yise “Twige Ikinyarwanda, cyafashije abo bazungu kwiga Ikinyarwanda.”
Padiri Irénée Jacob yabaye muri Diyoseze na Paruwasi zitandukanye hirya no hino mu Rwanda, yari amaze imyaka 10 muri Diyoseze ya Butare.


text:
Ikijya kwica byose n'uko twe ab'ingoma a'ubu twitwa ko Ngo twize, twihaye gut'umuco waci tuwita Ngo n'uwa gishenzi, Ngo n'uwa kera, Ngo n'uwa giturage.. Gusa turabisuzugura dushaka kwigana iby'abazungu, byose bigashira tumwaye. Kera abasore bakuru babaga bari bufi bwo kubaka, bagiraga abantu bakuru babavugura muri uwo murimo wo kubaka inkike z'urugo rwe mi buriri iwe... Bityo yajyaga kubaka yaramaze guhugurwa cyane.'umukobwa yarahugurwaga n'aba nyirasenge, nyinawabo... Bajyaga kubaka bazi ibyo gukora kuri iyo ngingo yo mu buriri, nibura 80%. Yego kubitangira ugendeye ku magambo wabwiwe si ko kubishobora. Gusa iyo babinanirwaga basubiraga kubaza. Ubu rero, twigiriye mu muco w'abazungu twinagirwa ibyacu by'ingenzi. Kurongora si ukwitura hejuru y'umugore. Kurongora ni uburyo kurongora ni ubuhznga buvanze no gutuza. Bamwe iyo bumvise ko barangiza vuba bahita mo kwiheba, aho kujya bahindura amayeri k'uburyo babaho. Kandi abagabo n'abasore batazi kurongora neza ni nka 70 kw'ijana.
bolingo - 25/04/2018 saa 11:26


text:
Aya manota arashyirwa ku mugaragaro ku isaha y’isaa cyenda z’amanywa ku cyicaro cya MINEDUC.
Akimara gutangazwa umunyeshuri wese cyangwa undi ufite ibiranga uwakoze (Code) ashobora kureba amanota ku rubuga rwa MINEDUC cyangwa akohereza ubutumwa bugufi yanditse ahagenewe kwandikwa ubutumwa S6 ugakurikizaho Code y’umunyeshuri ukohereza kuri 489.
Aya makuru turakomeza kuyabakurikiranira
Dukurikire ukanda kuri Like
Ibitekerezo ( 104 )
Ahaaah namwe uwabagira abanyamakuru nkareba.
Turategereje n’amatsiko menshi cyane
ark c igihe mwahereye mwandikira ngo araje araje arihehe??
plz```ibitangazamakuru byo murwanda mudufashe mujye mwandika ibyo muzi,naho kwicara mukitekerereza inkuru mugahita muyandika ibyo mubireke```
aho urwanda rugeze saho kwirirwa mwandika ibyo mutazi sibyiza.
mujye mwandika ibyo mufiteho amkr ya nyayo
nugutegereza azatanganzwa kuri radio muriyimisi yavuba
Mwatubwiye igihe amanota ya last year s6 azasohokera ko turambiwe ibihuha
Rwose amanota yacu nibayatangaze twarambiwe rumours.Mudukurikiranire uko bimeze2.
Mutubwire rwose
Ese mwatubwiye amanota ya s6 ko yatinze azaza ryari
Ko ministry w minedic yahindutse aho nibizasunika ishyirwa hanze rya results za s6 kure nko m kwa 3?
Nonese Amanota yo muri Reb yo azashyirwa ahagaragara ryari?
amanota ya s6 azasohoka ryari?
mutubabarire mutubwire igihe aya s6 2017 azasohokera